title: Paul Goldsmith

text: Goldsmith kilpaili AMA-moottoripyöräsarjoissa 1940-luvun lopusta 1950-luvun puoliväliin. Hän voitti ensimmäisen kerran vuonna 1952 Milwaukee Milella Harley Davidsonilla. Hänen kuuluisin voittonsa on vuoden 1953 Daytona 200 -kilpailun voitto. Hän voitti sadan mailin kilpailun Langhornessa samana vuonna saaden vuoden tunnetuin ajaja -palkinnon saavutuksistaan. Vuonna 1954 Goldsmith voitti Charity Newsies -kilpailun Columbuksessa Ohiossa. Hän otti viimeisen voittonsa vuonna 1955 Scherervillessä, Indianassa. Hän siirtyi Stock car -sarjaan tämän jälkeen.


title: Paul Goldsmith

text:
Goldsmith kilpaili NASCAR-sarjassa vuosina 1956–1969 saavuttaen 9 voittoa ja 8 paalupaikkaa ollen top 10 joukossa 59 kertaa. Hän oli parhaimmillaan viides vuoden 1966 Grand National cupissa. Goldsmith voitti myös viimeisen Daytona Beach Road Coursen kilpailun vuonna 1958. Hän on ainoa kuljettaja, joka on voittanut kyseisen kilpailun moottoripyörällä ja Stock carilla.
Hän voitti USAC-sarjan mestaruuden vuonna 1961 ja 1962.


title: Maksamadot

text: Maksamadot on yleisnimitys joukolle laakamatojen pääjaksoon ("Platyhelminthes") ja siellä tiehytmatojen luokkaan ("Trematoda") kuuluvia eläimiä. Ne eivät muodosta erillistä taksonomista ryhmää, vaan yhdistävänä tekijänä on tapa elää loisina nisäkkäiden maksassa ja sappitiehyeissä.


title: Maksamadot

text: Ravinnokseen maksamadot nauttivat isäntäeläimen verta. Naaras lisääntyy neitseellisesti ja laskee munansa sappinesteeseen, mistä ne päätyvät suolistoon ja poistuvat ulosteen mukana. Diagnoosi tehdään etsimällä madon munia ulosteesta. Loistartunta tulee toukkia sisältävän juomaveden, kasvisten tai raa'an maksan syömisen seurauksena.


title: Maksamadot

text: Ihmisillä maksamadot ovat paikoin yleisiä. Erityisesti nauta, lammas ja vuohi ovat merkittäviä "Fasciola"-suvun matojen isäntiä.


title: Maksamadot

text: Maksamatojen arvellaan altistavan ainakin sappitiesyövälle.


title: Hüseyin Avni pašša

text: Hussein Avni pašša (, n. 1820 Gelendost, Turkki – 15. kesäkuuta 1876 Istanbul, Turkki) oli turkkilainen kenraali, kuvernööri ja valtiomies, joka toimi Osmanien valtakunnan suurvisiirinä.


title: Hüseyin Avni pašša

text: Hussein Avni pašša syntyi pienessä kylässä Ispartan maakunnassa vuosien 1819–1821 aikana. Hän kävi koulun Istanbulissa ja liittyi armeijaan 1837. Hän yleni tasaista vauhtia. Vuonna 1858 hän oli jo kenraali ja toimi upseerikoulun johtajana. Heinäkuussa 1863 hänet nimitettiin 1. armeijan komentajaksi.


title: Hüseyin Avni pašša

text: Hussein oli mukana tukahduttamassa saaren itsenäisyyttä ajavaa kapinaa Kreetalla 1866. Seurauksena hän toimi Kreetan kuvernöörinä 1867–1868. Manner-Turkissa hän toimi Aydınin maakunnan kenraalikuvernöörinä 1872.


title: Hüseyin Avni pašša

text: Hussein Avni pašša oli suurvisiirin virassa 15. helmikuuta 1874 – 26. huhtikuuta 1875. Myöhemmin hän toimi sotaministerinä ja oli johtohahmoja vallankaappauksessa, jossa sulttaani Abdülaziz I suistettiin vallasta ja korvattiin Murat V:llä 30. toukokuuta 1876. Hän kuoli verisessä Çerkes Hasanin välikohtauksessa kaksi viikkoa myöhemmin. 15. kesäkuuta turkin armeijan upseeri Hasan tunkeutui taloon, jossa Turkin hallitus piti kokousta ja surmasi Hussein Avni paššan lisäksi ulkoministeri Reşit paššan. Ampumavälikohtauksessa kuoli kahden ministerin lisäksi viisi virkamiestä ja kahdeksan haavoittui.


title: Serpentiiniraunioinen

text: Serpentiiniraunioinen ("Asplenium adulterinum") on kansainvälisesti harvinainen monivuotinen saniainen. Laji on listattu Euroopan neuvoston uhainalaisten lajien listaan ja rauhoitettu myös Suomessa.


title: Serpentiiniraunioinen

text: Monivuotinen serpentiiniraunioisen lehdet kasvavat 10–30 cm korkeiksi ja kasvavat yleensä tiheinä, mätästävinä kimppuina. Kasvin maavarsi on lyhyt ja tummasuomuinen. Lehden mustanruskea ruoti on noin neljäsosa lehtilavan pituudesta. Lapa on tasasoukka ja kertaalleen parilehdykkäinen. Lehtilavan keskiranka on alaosastaan mustanruskea, mutta ylin kärkikolmannes on vihreä. Keskiranka on kapealti vaalean siipipalteinen. Lehdykät ovat tummanvihreitä, pyöreähköjä tai pitkulaisia, tylppiä ja ehyt- tai hammaslaitaisia. Katesuomujen peittämät itiöpesäkeryhmät sijaitsevat lehtilavan alapinnalla lehtisuonten sivussa ja ovat muodoltaan kapeanpuikeita tai tasasoukkia. Suomessa serpentiiniraunioisen itiöt kypsyvät heinä-elokuussa.


title: Serpentiiniraunioinen

text: Serpentiiniraunioinen muistuttaa hyvin läheisesti tummaraunioista ("A. trichomanes"), mutta jälkimmäisen lehtilavan keskiranka on kokonaan mustanruskea. Laji risteytyy joskus tummaraunioisen ja viherraunioisen ("A. viride") kanssa. Serpentiiniraunioinen onkin risteymäsyntyinen kasvi, joka on syntynyt tumma- ja viherraunioisen risteydyttyä ja risteymän kromosomiluvun kahdennettua. Tieteellinen "adulterinum" tarkoittaakin avionrikkojaa.


title: Serpentiiniraunioinen

text: Serpentiiniranioinen on kansainvälisesti hyvin harvinainen kasvi. Sitä on tavattu Suomesta, Norjasta, Ruotsista, Saksasta, Puolasta, Tšekistä, Slovakiasta, Itävallasta, Sveitsistä, Italiasta, Sloveniasta, Serbiasta, Bosnia ja Hertsegovinasta, Romaniasta, Kreikasta ja Euroopan ulkopuolelta Vancouverinsaarelta Kanadasta. Useimmissa maissa kasvupaikkoja tiedetään vain muutamia. Pohjoissamaissa lajia kasvaa Norjassa noin 40 paikassa, Suomessa 12 ja Ruotsissa kahdessa paikassa.


title: Serpentiiniraunioinen

text: Suomessa serpentiiniraunioinen kasvaa Lounais-Suomessa Suomusjärvellä sekä Itä-Suomessa Kaavilla ja Juuassa. Koko Suomen kanta on noin 1 700 yksilöä.


title: Serpentiiniraunioinen

text: Serpentiiniraunioinen kasvaa ainoastaan ultraemäksisillä, esimerkiksi serpentiinikivestä koostuvilla kallioilla seinämien koloissa ja jyrkillä rinteillä. Ilmeisesti kasvupaikkojen ultraemäksisten kallioiden täytyy olla myös rakenteeltaan tietyn tyyppisiä, jotta laji menestyisi. Suurin uhka serpentiiniraunioiselle on kallioiden luohinta. Myös laiton keräily uhkaa harvinaista lajia. Serpentiiniraunioisen eliniän on todettu olevan 30–50 vuotta.


title: Paimion yritys

text: Paimion yritys on vuonna 1959 perustettu, Paimiossa Varsinais-Suomessa toimiva urheiluseura. Seura on erikoistunut etenkin lentopallon ja sulkapallon kilpailu- ja harrastustoimintaan.


title: Tie (täsmennyssivu)

text: Tie tarkoittaa seuraavia asioita:


title: IK Myran

text: IK Myran on vuonna 1921 perustettu, Kruunupyyn Alavetelistä kotoisin oleva urheiluseura, jolla on toimintaa monissa lajeissa, muun muuassa jalkapallossa, hiihdossa, yleisurheilussa, suunnistuksessa, tenniksessä, kaukalopallossa ja voimistelussa. Jalkapallossa IK Myranilla on miesten edustusjoukkue, joka pelaa Keski-Pohjanmaan piirin Nelosessa ja naisten edustusjoukkue, joka pelaa Naisten Ykkösessä. Seura on ruotsinkielinen.


title: Kuusamakiitäjä

text: Kuusamakiitäjä ("Hemaris fuciformis") on keskikokoinen, päivällä lentävä kiitäjäperhoslaji.


title: Kuusamakiitäjä

text: Yleisvaikutelmaltaan kuusamakiitäjä muistuttaa kimalaista. Perhosen ruumis on kellertävän karvan peittämä ja takaruumissa on leveähkö punaruskea poikkiraita. Takaruumiin kärjessä on musta tupsu, joka on keskeltä keltainen. Siivet ovat laajalti läpinäkyvät, etusiivessä on punaruskea keskitäplä ja sekä etu- että takasiipien ulkoreunassa leveä punaruskea reunus. Siiven tyvestä suuntautuu siipisuoni keskitäplän keskelle. Siipiväli 37–48 mm. Sukupuolet erottaa helpoimmin tuntosarvista, jotka ovat koiraalla selvästi pitemmät ja paksummat.


title: Kuusamakiitäjä

text: Toukka on vihreä ja sen peräpäässä on sininen piikki. Myöhemmässä vaiheessa toukan sivuille ilmestyy punaiset laikut. Täysikasvuisena toukalla on pituutta 40–45 mm.


title: Kuusamakiitäjä

text: Kuusamakiitäjää tavataan Pohjois-Afrikan Atlasvuorilta ja Iberian niemimaalta Etelä- ja Keski-Euroopan poikki Keski-Aasiaan ja Etelä-Siperiaa pitkin Venäjän kaukoitään. Suomessa laji on melko harvinainen ja levinneisyysalue painottuu Etelä-Suomeen ja Keski-Suomen itäosiin. Lännessä se on jonkin verran harvinaisempi. Lentoaika Suomessa ulottuu toukokuun lopulta heinäkuun alkuun selvän huipun ollessa kesäkuun alussa.


title: Kuusamakiitäjä

text: Useimmista kiitäjälajeista poiketen kuusamakiitäjä on aktiivinen päivisin ja erityisesti aurinkoisina aamupäivinä. Iltapäivällä laji liikkuu harvemmin. Perhonen käy ahkerasti kukilla ja pyrkii liikkumaan metsänreunan suuntaisesti vältellen aukeita niittyjä. Lajin voi kuitenkin tavata myös puistoissa ja puutarhoissa. Kukalla käydessään se ei laskeudu vaan lentää paikoillaan ja pysyy yhdellä kukalla vain muutaman sekunnin. Häirittynä perhonen lentää salamannopeasti karkuun.


title: Kuusamakiitäjä

text: Naaras munii noin 100 munaa, jotka se asettaa lehtien alapinnoille yksitellen ja suosii pensaita, jotka kasvavat lähellä metsänreunaa tai aukkopaikkaa. Naaras välttelee sekä syvällä varjossa että suorassa paisteessa kasvavia pensaita. Toukat kuoriutuvat noin viikon kuluttua, piilottelevat enimmäkseen lehtien alapinnoilla eivätkä liiku kovin paljon. Ne ruokailevat pääasiassa öisin. Häirittynä toukka pudottautuu maahan. Toukat ovat täysikasvuisia elokuussa ja koteloituvat maahan karikkeen sekaan. Kotelo talvehtii. Aikuiset perhoset kuoriutuvat koteloistaan varhain aamulla.


title: Kuusamakiitäjä

text: Ravintokasveina toimivat pääasiassa erilaiset kuusamat ("Lonicera") sekä lumimarja ("Symphoricarpus albus").


title: Frances Fisher

text: Frances Fisher (s. 11. toukokuuta 1952 Milford on Sea, Hampshire, Englanti) on brittiläissyntyinen yhdysvaltalainen näyttelijä, joka on esiintynyt muun muassa elokuvissa "Armoton", "Titanic" ja "Puhallettu 60 sekunnissa". Titanicissa hän esitti Kate Winsletin esittämän Rose DeWitt Bukaterin äitiä.


title: Frances Fisher

text: Fisherillä on tytär, Francesca Ruth Fisher-Eastwood, näyttelijä Clint Eastwoodin kanssa.


title: Yleisurheilu kesäolympialaisissa 1896 – miesten 100 m

text: Miesten 100 metrin juoksu kesäolympialaisissa 1896 käytiin 6. – 10. huhtikuuta. Sen alkuerät olivat ensimmäinen urheilutapahtuma moderneissa olympialaisissa. Ensimmäiselle kierrokselle ilmoittautui 21 juoksijaa, mutta vain 15 osallistui kilpailuun. Jokaisesta erästä kaksi parasta pääsivät finaaliin, joka juostiin 10. päivä huhtikuuta.


text: * : Ei ole selvillä kumpi urheilijoista ehti maaliin ensin.


title: Etelänpäiväkiitäjä

text: Etelänpäiväkiitäjä ("Macroglossum stellatarum") on keskikokoinen kiitäjäperhoslaji. Se on ahkera vaeltaja, joka lentää säännöllisesti pitkiäkin matkoja.


title: Etelänpäiväkiitäjä

text: Etelänpäiväkiitäjä on keskikokoinen kiitäjäperhonen, jonka siipien kärkiväli on 40–45 mm. Etusiivet ovat tasaisen ruskeanharmaat ja niissä on kaksi kapeaa mustaa poikkijuovaa sekä pieni musta keskitäplä. Takasiivet ovat silmiinpistävän kellansävyiset ja väri erottuu selvästi myös lentävässä yksilössä. Ruumis on tukeva ja väriltään enimmäkseen harmaa, mutta takaruumiin reunoissa on helposti nähtävissä mustavalkoiset täplät. Etelänpäiväkiitäjää ei voi sekoittaa muihin samalla alueella eläviin perhoslajeihin.


title: Etelänpäiväkiitäjä

text: Toukka on väriltään vihreä ja siinä on vaaleita pitkittäisraitoja. Toukan iho on kauttaaltaan vaaleiden pisteiden kirjoma. Peräpäässä on nuorella toukalla punainen, vanhemmalla sininen, keltakärkinen sarvi.


title: Etelänpäiväkiitäjä

text: Etelänpäiväkiitäjä on eteläeurooppalainen laji, jonka levinneisyys jatkuu idässä Pakistaniin, Kiinaan ja Japaniin saakka. Se on kuitenkin tunnettu vaeltaja ja siihen voi törmätä Suomessakin toukokuun puolivälistä syksyyn saakka. Todennäköisimmin lajin tapaa loppukesällä. Joinakin vuosina, kuten 2006, etelänpäiväkiitäjävaellukset saattavat olla hyvin suuria, jolloin laji on suorastaan yleinen. Osa alkukesällä maahan tulleista yksilöistä myös munii, minkä seurauksena osa Suomessakin loppukesällä tavattavista etelänpäiväkiitäjistä on kasvanut täällä. Etelässä lajilla voi olla jopa neljä sukupolvea vuodessa.


title: Etelänpäiväkiitäjä

text: Etelänpäiväkiitäjän luontaisia ympäristöjä ovat aurinkoiset niityt ja metsien reunat, joilla kasvaa runsaasti kukkia. Vaeltaneita yksilöitä voi tavata aivan missä tahansa, myös kaupunkikeskustojen puistojen ja puutarhojen kukkaistutuksilla. Etelänpäiväkiitäjä on liikkeellä päiväsaikaan, erityisesti aurinkoisina iltapäivinä, mutta lento jatkuu myös pilvisellä säällä, hämärässä ja jopa sateella. Enimmäkseen päivällä liikkuvana lajina perhosia tulee valolle harvoin. Ruokaillessaan kukilla laji tuo hyvin helposti mieleen kolibrin. Kiitäjä lentää kukinnolta toiselle eikä laskeudu meden imemisen aikana hetkeksikään kukalle vaan lentää paikoillaan. Siirtyminen seuraavan kukinnon äärelle tapahtuu salamannopeasti. Ruokailupaikkanaan laji suosii runsaasti mettä erittäviä kukkia kuten syreenejä, jasmiineja ja tupakoita. Perhonen näyttää muistavan hyvät mesipaikat ja palaa samalle paikalle päivittäin suunnilleen samaan aikaan.


title: Etelänpäiväkiitäjä

text: Parittelu kestää noin tunnin ja perhoset voivat lentää toisiinsa kiinnittyneinä. Naaras munii jopa 200 munaa ravintokasvin nupullaan olevien kukintojen joukkoon ja ennen yksittäisen munan munimista naaras tutkii tarkoin valitsemansa kasvin. Tämän vuoksi muniminen tapahtuu usean päivän aikana. Munat kuoriutuvat noin viikkoa myöhemmin. Toukat syövät ympäri vuorokauden, eivätkä ne piilottele edes ruokaillessaan päivisin. Toukka kasvaa nopeasti, etenkin jos paikka on lämmin ja aurinkoinen. Täysikasvuisiksi toukat kasvavat parhailla paikoilla alle kuukaudessa kuoriutumisestaan.. Pohjois-Euroopassa toukat ovat täysikasvuisia elokuussa. Toukka koteloituu silkkisen kotelokopan sisälle maanpinnalle ravintokasvin tyvelle tai karikkeen joukkoon.


title: Etelänpäiväkiitäjä

text: Useimmista muista kiitäjistä poiketen etelänpäiväkiitäjä on aikuistalvehtija. Vaikka se viettääkin talven lepotilassa laji ei kuitenkaan kykene vaipumaan varsinaiseen diapaussiin ja vakituisen elinalueen ulkopuolella talvehtimista yrittävät yksilöt yleensä menehtyvät.


title: Etelänpäiväkiitäjä

text: Toukka elää pääasiassa mataroilla ("Galium"), erityisesti keltamataralla ("Galium verum").


title: Christopher Moody

text: Christopher Moody (1694 - 1722) oli 1700-luvulla toiminut kuuluisa merirosvo.


title: Christopher Moody

text: Tiimalasi on tuttu näky monista merirosvolipuista. Christopher Moodyn lipussa, kuten monissa tuonaikaisissa hautakivissäkin, tiimalasilla on siivet muistuttamassa, kuinka nopeasti hiekka valuu loppuun. Kuolemaa symboloiva tiimalasi varoitti hyökkäysten kohteita, ettei aikaa antautumiseen ollut paljon.


title: Skiffle

text: Skiffle on folkmusiikin alalaji. Skiffle on vahvasti jazz-, blues- ja kantrivaikutteista. Skifflessä on usein halvoista ja yleisistä rakennusaineista rakennettavia soittimia, kuten pyykkilauta, ruukku, kazoo (usein kammasta ja paperista tehtävä), saha, teelaatikosta tehty basso ja sikarilaatikosta tehtävät kitara, banjo tai viulu, tosin kitara ja banjo ovat usein myös tavallisista rakennusaineista tehtyjä. Skiffle oli suosituimmillaan 1920–1940-luvuilla Yhdysvalloissa sekä 1950-luvulla Isossa-Britanniassa.


title: Skiffle

text:
Beatmusiikki, brittiläinen blues ja rock sekä uuden aallon folk-musiikki ovat saaneet vaikutteita skiffleyhtyeistä. Samoin monet kuuluisat brittiläiset muusikot kuten The
Beatlesin Ringo Starr.


title: Skiffle

text:
Hankasalmen asemalla järjestettävä Kihveli Soikoon on maailman ainut vuosittainen monipäiväinen skifflemusiikkitapahtuma.
Kaustisella järjestettiin vuonna 2010 ITE-soitintapahtuma, jossa esiintyi useampi skiffle-henkinen orkesteri, kuten Purkkiorjat, Cleaning Women ym.


title: Naapala

text: Naapala on kylä entissä Halikon kunnassa Salon kaupungissa. Kylä sijaitsee Halikon eteläosissa suunnilleen Metsäkonkolan ja Kaninkolan välissä ja käsittää muutaman maatilan. Kansanedustaja Pertti Hemmilä asuu Naapalassa.


title: Naapala

text: Naapala on myöhäiskeskiaikainen uudisasutuskylä, josta on ensimmäinen maininta vuodelta 1469. Kylä on muodostunut Kokkilan läpi virtaavan puron alkulähteiden ympärille, ja alueen kaikki tasaiset maat on käännetty pelloiksi. Naapalan maatilat on rakennettu alueen mäkien rinteille. Kylässä on aina ollut vain yksi kantatila, jolle alkoi ilmestyä torppia 1700-luvusta lähtien. Isojako suoritettiin kylässä vuonna 1786. Vuonna 1926 valtaosa Naapalan torpista itsenäistyi. Sotien jälkeen kylään ei asutettu yhtään siirtoväkeä.


title: L.A. Gigolo

text: L.A. Gigolo on David Mackenzien ohjaama amerikkalainen komediaelokuva vuodelta 2009. Ashton Kutcher esittää siinä viettelijää, joka varakkaiden naisten avulla pyrkii kohottamaan elintasoaan.


title: Carolina Herrera

text: Carolina Herrera (alk. María Carolina Josefina Pacanins y Niño, 8. tammikuuta 1939 Caracas, Venezuela), markiisitar, on venezuelalainen muotisuunnittelija. Hänet on valittu useita kertoja maailman parhaimmin pukeutuvaksi naiseksi.


title: Carolina Herrera

text: Yhdysvalloissa vuodesta 1981 asunut Herrera on suunnitellut vaatteita vuodesta 1980 lähtien. Hän suunnittelee ilta- ja hääpukuja sekä rennompia asuja. Hänen tyylilleen pidetään ominaisena virheetöntä ja kantajaansa imartelevaa räätälöintiä. Hän on suunnitellut vaatteita muun muassa Jacqueline Kennedylle, ja siitä alkoi hänen menestyksensä. Muita julkisuuden henkilöitä hänen asiakkainaan ovat Nicole Kidman, Shakira, Salma Hayek ja Renée Zellweger.


title: Carolina Herrera

text: Hän on naimisissa Vanity Fairin toimittajan Reinaldo Herreran kanssa. Heillä on kaksi tytärtä, ja hänellä on aiemmasta avioliitostaan kaksi tytärtä.


title: Pelimiehen painajainen

text: Pelimiehen painajainen () on Mark Watersin ohjaama romanttinen komedia vuodelta 2009. Sen päähenkilö on julkkisvalokuvaaja Connor Mead (Matthew McConaughey), joka rakastaa vapautta, hauskanpitoa ja naisia. Hän halveksii romantiikkaa, mikä näyttää jopa uhkaavan hänen pikkuveljensä Paulin hääonnea.


title: Banjolele

text: Banjolele, myös banjoukulele tai banjouke, on nelikielinen kielisoitin, jota soitetaan näppäilemällä. Siinä on banjon tyyppinen runko ja nauhallinen ukulelen kaltainen kaula. Soitin oli suosituimmillaan 1920- ja 1930-luvuilla. Banjolelessä yhdistyvät ukulelen soittotapa, virittäminen ja pieni koko ja toisaalta banjon rakenne ja ääni.


title: Banjolele

text: Kuuluisin banjolelen soittaja on englantilainen George Formby (1904–1961), joka kehitti oman soittotyylinsä. Muita tunnettuja banjolelen soittajia ovat Yhdysvalloissa Wendell Hall, Roy Smeck ja The Horse Flies -yhtyeen Jeff Claus sekä Britanniassa Billy Scott, Andy Eastwood ja Alan Randall.


title: Banjolele

text: Queenin kitaristi Brian May on käyttänyt banjoleleä kappaleissa "Bring Back That Leroy Brown" (albumilla "Sheer Heart Attack") ja "Good Company" ("A Night at the Opera"). George Harrison soitti banjoleleä useasti viimeisinä elinvuosinaan.


title: José Andrade

text: José Leandro Andrade (22. marraskuuta 1901 Salto (tai Montevideo riippuen lähteestä), Uruguay – 5. lokakuuta 1957) oli uruguaylainen jalkapalloilija sekä kaksinkertainen olympiavoittaja. Hän edusti myös Uruguayta sen kotikisoissa 1930 voittaen maailmanmestaruuden. Hän pelasi MM-kilpailuissa neljä ottelua tehden niissä neljä maalia.


title: Ö (EP)

text: Ö on elektro/hip hop -yhtye Ceebrolisticsin vuonna 2005 julkaistu EP. EP:n julkaisi EMI.


title: GoSupermodel

text: goSupermodel oli vuonna 2006 perustettu nuorille tytöille suunnattu peliyhteisö internetissä. Suomenkielinen sivusto avasi ovensa marraskuussa 2007. Sivusto oli ensin ilmainen, mutta sen käytön vähentyessä goSupermodelista tuli maksullinen, eli pelaajan piti ostaa Superpassi, jotta pystyi pelaamaan omalla mallillansa. Sivuston alkuperämaa oli Tanska, mutta sivut oli käännetty myös suomeksi, ruotsiksi, hollanniksi, saksaksi ja norjaksi. Peli oli käytössä myös englannin kielellä, mutta se poistettiin 24. huhtikuuta 2016. Sivusto oli watAgamen tuotantoa. Eniten käyttäjiä oli Suomessa. GoSupermodel oli tarkoitettu kaikenikäisille tytöille, mutta suunnattu etupäässä noin 10-15-vuotiaille.


title: GoSupermodel

text: Ideana oli luoda malli, jolle sai ostaa kaupasta vaatteita, hankkia mainetta ja rahaa pelaamalla tai luomalla lehtiä. Rahaa tai timantteja sai myös vaihtamalla tai huutokauppaamalla vaatteita. Sivustolla oli suuri keskustelupalsta "Foorumi", jolla käyttäjät saivat keskustella keskenään eri palstoilla. GoSupermodelissa oli ennen myös VIP, jolla sai tiettyjä etuja, kuten lisää GoRahaa, timantteja, sekä välillä asun. Joka päivä kirjautumisen yhteydessä sai 200 gorahaa sekä 5 timanttia.


title: GoSupermodel

text: 29. huhtikuuta 2015 ilmoitettiin, että 18. toukokuuta 2015 alkaen sivusto olisi maksullinen. GoSupermodelissa voisi tästä lähtien ylläpitää malliaan kymmenen euron maksulla joka kolmas kuukausi. Maksu eli Superpassi sisältää etuja, kuten virtuaalisen rahansaannin päivittäin. VIP-toiminto poistui sivuston muuttuessa maksulliseksi.


title: GoSupermodel

text: Sivusto suljettiin tiistaina 24. toukokuuta 2016 kello 14.00.


title: Warhammer Records

text: Warhammer Records oli kolumbialainen, vain bootleg-levyjä julkaissut levy-yhtiö. Sen omisti Mauricio "Bull Metal" Montoya. Montoya tunnettiin myös rumpalina, joka oli vaikuttanut useissa kolumbialaisissa extreme metal -yhtyeissä, kuten Agressor, Typhon ja Masacre. Ylivoimaisesti tunnetuin Warhammer Recordsin julkaisu on Mayhemin kuuluisa "Dawn of the Black Hearts" -bootleg. Myös mm. Mayhem/Morbid -split "A Tribute To The Black Emperors" ja Sarcófagon livejulkaisu "Nights in Hell" olivat Montoyan julkaisemia.


title: Save the King

text: Save the King on elektro/hip hop -yhtye Ceebrolisticsista tutun MattiP:n toinen sooloalbumi. Albumi julkaistiin 9. huhtikuuta 2008 Fullsteam Recordsin kautta.


title: Pijall

text: Yahya Kayak (syntymänimeltään Janne Kristian Hyttinen, s. 12. maaliskuuta 1976 Imatra), tunnetaan paremmin taiteilijanimillään Pijall, Michael Black Electro ja HZÄ, on suomalainen Ceebrolistics-yhtyeestä tuttu rap-artisti. Hän on voittanut Rapin Suomen-mestaruuden englanniksi räpäten vuonna 2000. Ceebrolistics-julkaisujen lisäksi häneltä on ilmestynyt kaksi sooloalbumia: "The Cave" (1999) ja "Stripped Anatomy of" (2009). Kesällä 2010 hän julkaisi "Michael Black Remixes" -nimisen remix-EP:n.


title: Pijall

text: Ceebrolisticsista tuttu RoopeK on Hyttisen serkku, jonka kanssa hän muodosti kokoonpanon Serkkupojat. Hyttinen ilmoitti joulukuussa 2011 lopettavansa musiikkiuransa, koska hän katsoi, ettei voi jatkaa musiikkiuraansa islaminuskoon kääntymisen vuoksi. Hän vaihtoi myös nimensä. Vuonna 2014 hän kuitenkin julkaisi taiteilijanimellä "Yahya Kayak" uuden albumin islamilaista kokeellista musiikkia. Levy Yahya Kayak & Pinewoods - Salatullah julkaistiin 2014 kesällä c-kasettina, CD:nä ja digitaalisena julkaisuna.


title: Harvey Pulford

text: Ernest Harvey Pulford (22. huhtikuuta 1875 – 31. lokakuuta 1940) oli kanadalainen monipuolisuusurheilija, joka 1800- ja 1900-lukujen vaihteen molemmin puolin saavutti kansallista menestystä lacrossessa, kanadalaisessa jalkapallossa, nyrkkeilyssä, paddlingissa, soudussa ja ennen kaikkea jääkiekossa. Hän voitti neljä Stanley Cupia Ottawa Hockey Clubissa.


title: Harvey Pulford

text: Pulford valittiin ensimmäisen 12 pelaajan mukana Hockey Hall of Fameen vuonna 1945. Vuonna 1966 hänet valittiin myös Ottawa Sports Hall of Fameen. Hockey Hall of Famessa hän oli Russell Bowien, Harry Westwickin ja Alf Smithin kanssa siinä ryhmässä, jonka jäsenet olivat pelanneet 1800-luvun puolella.


title: Hod Stuart

text: William Hodgson "Hod" Stuart (20. helmikuuta 1879 – 23. kesäkuuta 1907 Ottawa, Ontario) oli kanadalainen ammattilaisjääkiekkoilija. Puolustajana pelannut Stuart pelasi myös jalkapalloa. Hän saavutti 1907 Stanley Cupin Montreal Wanderersin joukkueessa. Seuraavana kesänä hän kuoli onnettomuudessa. Hänet otettiin Hockey Hall of Fameen veljensä Brucen kanssa 1945, jolloin kunniagalleria perustettiin.


title: Igreja Metodista Unida

text: Igreja Metodista Unida on yksi suurimmista protestanttisista kirkkokunnista Mosambikissa. Se on suuntaukseltaan metodistinen. Kirkko menetti noin 40% jäsenistään vuosina 1975-1980.


title: Bury FC

text: Bury Football Club on jalkapalloseura Buryn kaupungista, Suur-Manchesterin alueelta, Englannista. Se pelaa kaudella 2018–2019 Englannin neljänneksi korkeimmalla sarjatasolla, kakkosliigassa.


title: Bury FC

text: Vuonna 1885 perustetun Bury FC:n kotikenttä on ollut alusta lähtien Gigg Lane. Seura kuului Lancashire Leaguen perustajajäseniin 1889. Se voitti sarjan mestaruuden kaksi kertaa ennen kuin valittiin Englannin liigan 2. divisioonaan 1894. Se voitti heti ensimmäisellä kaudellaan sarjan mestaruuden ja nousi voittoisan "testiottelun" jälkeen 1 divisioonaan 1895.


title: Bury FC

text: Bury voitti FA Cupin mestaruuden ensimmäisen kerran vuonna 1900 kukistettuaan Crystal Palacen stadionilla pelatussa loppuottelussa Southamptonin 4–0. Vuonna 1903 Bury voitti FA Cupin toistamiseen. Se kukisti loppuottelussa Derby Countyn 6–0, mikä on edelleen suurin voitto FA Cupin finaaleissa. Bury ei päästänyt kauden aikana cupissa yhtään maalia.


title: Bury FC

text: Bury sijoittui 1. divisioonassa viidenneksi kaudella 1900–1901. Se sijoittui 1. divisioonan toiseksi viimeiseksi 24 pisteellä kaudella 1904–1905, mutta ei pudonnut 2. divisioonaan, sillä 1. divisioonaa laajennettiin seuraavaksi kaudeksi kahdeksastatoista joukkueesta kahteenkymmeneen. Se putosi 2. divisioonaan 1912, mutta palasi takaisin pääsarjaan 1924. Se sijoittui viidenneksi 1925, neljänneksi 1926 ja jälleen viidenneksi 1928. Seuraavalla kaudella seura kuitenkin putosi 2. divisioonaan, eikä ole sen jälkeen pelannut maan pääsarjassa.


title: Bury FC

text: Bury pelasi 2. divisioonassa vuosina 1929–1957, kunnes putosi 3. divisioonan pohjoislohkoon. Se palasi maan toiseksi korkeimmalle sarjatasolle 1961 ja selviytyi liigacupin välieriin 1963. Pelattuaan 2. divisioonassa kuusi kautta seura putosi kolmosdivisioonaan 1967, palasi vuoden kuluttua takaisin 2. divisioonaan, mutta putosi jälleen 1969. Se pelasi kolmannella ja neljännellä sarjatasolla vuoteen 1997 saakka, jolloin voitti uuden 2. divisioonan mestaruuden. Pelattuaan kaudet 1997–1999 toiseksi korkeimmalla sarjatasolla – tuolloisessa 1. divisioonassa – Bury putosi 2. divisioonaan, eikä ole sen jälkeen pelannut kahdella ylimmällä sarjatasolla.


title: Sailing the Seas of Cheese

text: Sailing the Seas of Cheese on Primuksen toinen kokopitkä albumi, joka on julkaistu vuonna 1991.


title: Lotte Lenya

text: Lotte Lenya (oik. Karoline Wilhelmine Charlotte Blamauer, 18. lokakuuta 1898 Wien – 27. marraskuuta 1981 New York) oli itävaltalainen laulaja ja näyttelijä. Hänet muistetaan ehkä parhaiten miehensä Kurt Weillin laulujen esittäjänä. Populaarikulttuurissa hänet muistetaan myös Rosa Klebbin roolista James Bond -elokuvassa "Salainen agentti 007 Istanbulissa" vuonna 1963.


title: Lotte Lenya

text: 1914 Lenya muutti opiskelemaan Zürichiin, Sveitsiin ja otti ensimmäisessä teatterityössään itselleen nimen Lotte Lenja. Vuonna 1921 hän lähti työnhakuun Berliiniin.


title: Lotte Lenya

text: Vuonna 1922 hänen tuleva miehensä, Kurt Weill, näki hänet pyrkimässä näytelmään "Zaubernacht". Lenya näytteli Jennyn osan ensimmäisessä "Kolmen pennin oopperan" esityksessä 1928 ja siitä tuli hänen läpimurtoroolinsa. Seuraavina vuosina hän esiintyi ahkerasti elokuvissa ja näyttämöllä erikoisesti Brecht-Weill-rooleissa. Hän teki myös useita levytyksiä Weillin lauluista.


title: Lotte Lenya

text: Kansallissosialismin nousun myötä Lenya muutti pois Saksasta. Maaliskuussa 1933 hän lensi Pariisiin, jossa lauloi pääroolin Brecht-Weillin "Seitsemässä kuolemansynnissä". 1935 Lenya muutti USA:han.


title: Lotte Lenya

text: Toisen maailmansodan aikana Lenya esiintyi runsaasti näyttämöllä, levytyksissä ja radiossa. Vuonna 1945 hän kuitenkin lopetti näyttämöesiintymiset eikä jatkanut niitä ennen kuin miehensä kuoleman jälkeen. Hän esiintyi Broadwaylla näytelmässä "Barefoot in Athens" ja meni naimisiin amerikkalaisen tuottajan George Davisin kanssa. Lenya esiintyi 50-luvulla maineikkaassa 'Three Penny Opera':n englanninkielisessä läpimurtonäytöksessä New Yorkissa; esitykset jatkuivat useiden vuosien ajan rikkoen kaikki siihenastiset yleisöennätykset. Lenya oli perustamassa 'The Kurt Weill Foundation for Music'-säätiötä, http://www.kwf.org/, joka on omistettu Weill:n musiikkiperinnön vaalimiseen ja järjestää vuosittain mm. 'Lenya Competition'-nimisen solistikilpailun nuorille lupauksille.


title: Lotte Lenya

text: Lenya sai Oscar-ehdokkuuden parhaasta sivuosasta 1961. Hänen roolinsa elokuvassa "Salainen agentti 007 Istanbulissa" toi hänelle lisää kuuluisuutta.


title: Lotte Lenya

text: Lotte Lenya kuoli syöpään New Yorkissa 1981 83-vuotiaana. Hänet on haudattu Weillin viereen Haverstrawiin, New Yorkiin.


title: Interscope Records

text: Interscope Records on Jimmy Iovinen ja Ted Fieldin vuonna 1990 perustama yhdysvaltalainen levy-yhtiö, jonka emoyhtiönä toimii Universal Music Group. Yhtiön perustamisvaiheessa Iovine ja Field saivat rahallista tukea Atlantic Recordsilta, joka omisti 53 prosenttia yhtiön osakkeista.


title: Kallo-ontelo

text: Kallo-ontelo () on kallon luiden rajaama tila, jossa sijaitsevat aivot, aivokalvot ja verisuonia. Lisäksi kallo-ontelossa on aivo-selkäydinnestettä, jonka tehtävänä on aivojen suojaaminen. Kallo-ontelon rajaavat otsaluu, takaraivoluu, kitaluu ja seulaluu sekä parilliset ohimoluut ja päälakiluut.


title: The Question

text: The Question, oikealta nimeltään Charles Victor Szasz on DC Comicsin kustantama sarjakuvahahmo, jonka loi Steve Ditko. Se teki ensi esiintymisensä Charlton Comicsin kustantamassa Blue Beetle sarjakuvan numerossa 1, vuonna 1967. Sittemmin Charlton Comics lopetettua toimintansa DC Comics osti hahmon oikeudet, jonka myötä Dennis O'Neil ja Denys Cowan uudistivat The Questionia. Tämän myötä hahmo sai oman 36-osaisen nimikkosarjakuvansa vuonna 1987.


title: The Question

text: Hahmo tunnetaan Hub Cityn uutiskanavan KBEL:n tutkivana reportterina, joka käyttää toista henkilöllisyyttään Questionia saadakseen vastauksia kulissien takana tapahtuviin rikoksiin. Hän useimmiten tutkii poliittisia tapahtumia taistellakseen korruptoitunutta hallitusta vastaan. Eikä taistele kuten muut sankarit erinäisiä pikkurikollisia vastaan.


title: The Question

text: Questionilla oli merkittävä vierailevarooli Justice League Unlimitedissa, jossa se toimi Oikeuden Puolustajissa salaliittoteorioiden parissa. Hahmon ulkonäkö oli myös hyvin pitkälti DC Comicsin uudistetun version näköinen.


title: The Question

text: Question teki myös lyhyen vierasesiintymisen vuonna 2009 Batman – pelottomat sarjassa, jossa se puhui vain kysyvästi.


title: Mikko Kuosmanen

text: Mikko Kuosmanen on pesäpalloilija, jonka kasvattajaseura on Siilinjärven Pesis. Hän on luonut merkittävän pelaajauran varsinkin Sotkamon Jymyssä, jonka miesten Superpesis-joukkueen pelinjohtajana hän on toiminut kaudet 2008 - 2013 ja 2016 - 2017. Kuosmanen valittiin Sotkamon mestaruusvuonna 2003 miesten superpesiksen vuoden pelaajaksi.


title: Mikko Kuosmanen

text: Kuosmanen liittyi Sotkamon Jymyyn vuonna 1998 ja toukokuussa 2000 hän valmistui oppisopimuskoulutuksella liikunnanohjaajaksi. Koulutukseen liittyen hän toimi Vuokatin urheiluopistossa Sotkamon pesislukion valmentajana. Valmentajana Jymyssä hän aloitti B-junioreissa.


title: Mikko Kuosmanen

text: Mikko Kuosmanen on toiminut myös Sotkamon Jymyn juniorijoukkueiden valmennusvastaavana. Hän toimii tällä hetkellä Superjymy Oy:n toimitusjohtajana.


title: Jeffrey Combs

text: Jeffrey Alan Combs (s. 9. syyskuuta 1954 Oxnard, Kalifornia) on yhdysvaltalainen näyttelijä, joka tunnetaan parhaiten rooleistaan kauhuelokuvissa. Hän esitti muun muassa Herbert Westiä elokuvassa "Re-Animator" ja sen jatko-osissa "Bride of Re-Animator" ja "Beyond Re-Animator". Combs tunnetaan myös elokuvasta "Kummituskopla" ja televisiosarjasta "4400". Hän on tehnyt myös äänirooleja animaatioihin ja videopeleihin esittäen muun muassa Linnunpelätintä "The New Batman Adventuresissa" ja The Questionia "Justice League Unlimitedissa".


title: William Edward Parry

text: Sir William Edward Parry (19. joulukuuta 1790 – 8. tai 9. heinäkuuta 1855) oli brittiläinen kontra-amiraali, arktisten alueiden tutkimusmatkailija, evankelikaalinen kristitty ja kiihkeä laivaston moraaliarvojen kohotuskampanjan vetäjä.


title: William Edward Parry

text: Parry syntyi Bathissa Caleb Hillier Parryn ja Sarah Rigbyn perheeseen. Hän kävi King Edward's School -koulua Bathissa. Kolmetoistavuotiaana hän otti pestin amiraali Cornwallisin lippulaivalta, vuonna 1806 hänet ylennettiin upseerikokelaaksi ja vuonna 1810 luutnantiksi palvelemaan fregatti "Alexanderilla" seuraavat kolme vuotta. Laivan tehtäviin kuului pääasiassa Huippuvuorten valaanpyynnin turvaaminen. Palvellessaan Pohjoisella jäämerellä hän opiskeli tähtitiedettä ja teki havaintoja pohjoisilla leveysasteilla. Hän kirjoitti vuonna 1816 havainnoistaan julkaisuun "Nautical Astronomy by Night".


title: William Edward Parry

text: Vuonna 1818 Parry otti pestin priki" Alexanderilta", joka John Rossin komennuksessa tutki arktisia alueita. Tutkimusmatka ei tuottanut mainittavia tuloksia tai uusia löytöjä. Tästä huolimatta Parry oli innostunut arktisten alueiden tutkimuksesta ja uskoi niiden onnistumismahdollisuuksiin. Seuraavana vuonna hän onnistui saamaan komentoonsa luoteisväylää etsimään lähteneen tutkimusmatkan. Ryhmään kuului HMS "Griper" ja HMS "Hecla" laivat. Retkikunta onnistui kulkemaan luoteisväylää Grönlannista lähes puoleenväliin Beringinsalmelle tutkien ja kartoittaen eurooppalaisille tuntemattomia alueita.


title: William Edward Parry

text: Retkikunnan palattua Britanniaan Parry ylennettiin komentajakapteeniksi. Vuonna 1821 hän otti komentoonsa toisen retkikunnan, jonka tarkoituksena oli kartoittaa loput luoteisväylästä. Retkikuntaan kuuluivat laivat HMS "Fury" ja HMS "Hecla". Retkikunta ei saavuttanut tavoitettaan ja joutui palaamaan takaisin elokuussa 1823. Palattuaan hänet nimitettiin laivaston meritieteilijäksi.


title: William Edward Parry

text: Parry teki kolmannen luoteisväylän etsintäyrityksen vuonna 1824, mutta "Fury"-laivan haaksirikon jälkeen joutui palaamaan takaisin seuraavana vuonna.


title: Sininokimesikko

text: Sininokimesikko ("Melidectes belfordi") on Papua-Uudessa-Guineassa tavattava mesikkoihin kuuluva varpuslintu.


title: Sininokimesikko

text: Kooltaan sininokimesikko on noin 27 cm. Lajin pää ja kurkku ovat väriltään mustat. Silmien ympärillä on höyhenistä paljas sininen alue. Nokasta lähtee alaspäin suuntautuva valkoinen viiru. Selkä ja rinta ovat väriltään harmaat ja vatsa ja alaperä ovat ruskehtavat. . Sininokimesikon siivissä on tiheästi oliivinvihreitä raitoja. . Ulkonäöltään laji muistuttaa valko-otsamesikkoa ("Melidectes rufocrissalis"), mutta valko-otsamesikon voi erottaa keltaisen silmänympärystän, valkoisen otsan ja nokan värin perusteella.


title: Sininokimesikko

text: Sininokimesikkoja tavataan Papua-Uudessa-Guineassa. Sen elinympäristöä ovat useat erityyppiset metsät. Korkealla vuoristossa laji elää kitukasvuisissa puissa ja pensaikossa vuoristoniittyjen laitamilla.


title: Sininokimesikko

text: Sininokimesikkojen pesimäkausi kestää toukokuusta heinäkuulle. Kuppimainen pesä rakennetaan sammalista ja tikuista. Linnun ravinto koostuu kasvien medestä ja selkärangattomista eläimistä. Laji on aggressiivinen muita lintuja kohtaan ruokaillessaan.


title: Alankomaiden supercup

text: Alankomaiden supercup (Johan Cruijff Schaal) on cup kilpailu jossa kohtaavat aina edellisen kauden Eredivisien-mestari sekä Alankomaiden cupin voittaja. Kilpailun järjestää Alankomaiden kuninkaallinen jalkapalloliitto.


title: Alankomaiden supercup

text: Kilpailu on järjestetty vuodesta 1949. Ensimmäisen mestaruuden voitti SVV kaataessaan Quick 1888n numeroin 2-0. Kilpailun historian aikana sen on voittanut ainoastaan viisi joukkuetta. Eniten mestaruuksia on voittanut PSV Eindhoven jolla on kahdeksan mestaruutta vuosilta 1992, 1996, 1997, 1998, 2000, 2001, 2003 ja 2008.


title: Alankomaiden supercup

text: Alla oleva taulukko esittää joukkueiden vuosittaisen menestyksen Alankomaiden supercupissa.


title: Eredivisie (koripallo)

text: Eredivisie on Alankomaiden korkein sarjataso koripallossa. Sarjassa pelaa nykyisin kymmenen joukkuetta.


title: Saimi

text: Saimi on suomalainen naisen etunimi, joka on syntynyt muunnelmana nimestä Saima. Nimi oli jonkin verran käytössä jo 1800-luvun lopulla.


title: Saimi

text: Vuoden 2009 loppuun Saimi-nimen on Väestörekisterikeskuksen tietojen mukaan saanut 11 148 naista ja alle viisi miestä. Suurin osa tämän nimisistä henkilöistä on syntynyt 1900-luvun alkupuoliskolla.


title: Eredivisie (täsmennyssivu)

text: Eredivisie voi tarkoittaa useamman eri urheilulajin korkeinta sarjatasoa Alankomaissa:


title: Rengasnokkalokki

text: Rengasnokkalokki ("Larus delawarensis") on pohjoisamerikkalainen lokki.


title: Rengasnokkalokki

text: Linnun pituus on 43–47 cm, siipien kärkiväli 120–155 cm ja paino noin 550 g. Keskikokoinen lokki, jonka höyhenpuku on valkoinen ja harmaa. Kooltaan se on hieman kalalokkia suurempi mutta selvästi harmaalokkia pienempi. Aikuisen linnun nokan tyviosa ja kärki ovat keltaiset ja keskellä on musta rengas. Nuoren linnun nokka on aluksi kokonaan musta, myöhemmin tyvestä punertava ja kärjestä musta. Sukupuolet ovat samanvärisiä.


title: Rengasnokkalokki

text: Rengasnokkalokki pesii Pohjois-Amerikassa Etelä-Alaskasta Kanadan itäosiin ja Yhdysvaltain pohjoisosissa, lännessä Kalifornian ja idässä New Yorkin pohjoisosassa. Sen elinympäristön ala on 5,4 miljoonaa neliökilometriä ja maailman populaation koko noin 2,6 miljoonaa yksilöä. Laji on muuttolintu, joka talvehtii Yhdysvaltain rannikoilla, Meksikossa, Bermudalla ja Havaijilla. Satunnaisesti lajia tavataan Länsi-Euroopassa, Suomessa sitä ei ole tavattu.


title: Rengasnokkalokki

text: Pesimäaikana laji elää erilaisilla matalilla rannoilla niin sisämaassa kuin rannikolla. Se välttelee ihmisasutusta ja on vähentynyt rannikoilla. Pesimäajan ulkopuolella laji viihtyy enimmäkseen rannikoiden satamissa ja kaatopaikoilla, ja seurailee laivoja ruoan etsinnässä.


title: Rengasnokkalokki

text: Rengasnokkalokit pesivät kerran kesässä. Ne elävät yhdyskunnissa ja ovat pääosin yksiavioisia. Usein kaksi naarasta voi kuitenkin munia samaan pesään. Pesä on tavallisesti maassa, toisinaan matalalla puussa. Molemmat emot osallistuvat pesän rakentamiseen. Naaras munii 2–4, tavallisesti kolme munaa. Haudonta-aika vaihtelee 20–31 päivään, molemmat emot hautovat ja hoitavat poikasia, jotka ovat lentokykyisiä viiden viikon ikäisinä. Vanhin rengasnokkalokki on ollut 23 vuoden ikäinen.


title: Rengasnokkalokki

text: Rengasnokkalokki on kaikkiruokainen. Enimmäkseen se syö kalaa, pieniä vedessä eläviä selkärangattomia, pikkujyrsijöitä, linnunpoikasia ja -munia, hyönteisiä, raatoja ja jätteitä.


title: Räystäs

text: Räystäs on rakennuksen vesikaton osa, joka ulottuu ulkoseinän ulkopinnan ulkopuolelle. Räystään tarkoitus on estää sadeveden valuminen ulkoseinää pitkin, veden kertyminen perustuksiin tai suuren räystään tapauksessa jopa viistosateen osuminen ulkoseinään. Räystäs on tyypillinen korkeille kattomuodoille, kuten harja-, auma- ja kupolikatoille. Räystäs voidaan tehdä joko avo- tai umpiräystäänä. Avoräystäässä räystäslipan ja talon seinän väliin jäävää tilaa (alustaa) ei ole suljettu/suojattu mitenkään.


title: Räystäs

text: Rakennuksen räystäiltä sadevesi joko johdetaan räystäskouruihin tai annetaan tippua maahan. Vanhoissa suomalaisissa puurakennuksissa ei ole ollut räystäskouruja, vaan veden on annettu tippua räystäältä suoraan maahan. Eurooppalaisissa kaupungeissa sadevesi on yleensä johdettu räystäskourujen avulla kadulle ja katua pitkin viemäreihin. Perinteisessä kiinalaisessa arkkitehtuurissa sadevesi tippuu erityisten räystään päässä olevien levyjen avulla maahan. Nykyään ja erityisesti kerrostaloissa sadevesi johdetaan räystäskouruin ja sadevesisyöksyin rakennuksen ulkopuolisiin sadevesikaivoihin. Myös tasakattoisessa rakennuksessa voi olla räystäät, mutta tällöin sadevesi on johdettu kattokaivojen kautta. Kaikissa rakennuksissa ei välttämättä ole räystäitä.


title: Räystäs

text: Jos räystäs on riittävän suuri, edes viistosade ei osu ulkoseinään, jolloin seinää ei tarvitse rakentaa erityisen vedenkestävästä materiaalista. Tämä mahdollistaa ekologisten rakennusmateriaalien, kuten saven tai olkipaalien käyttämisen. Ulkoseinät myös pysyvät paremmassa kunnossa räystään suojassa sateelta ja myös auringonvalolta. Esimerkiksi perinteisessä japanilaisessa ja korealaisessa arkkitehtuurissa on sateelta suojaavien taloa kiertävien suurten räystäiden vuoksi pystytty käyttämään paperisia ikkunoita.


title: Dungeon Keeper

text: Dungeon Keeper on vuonna 1997 julkaistu reaaliaikainen strategiapeli. Sen kehitti Bullfrog Productions ja julkaisi Electronic Arts. Sille on ilmestynyt jatko-osa nimeltään "Dungeon Keeper 2". Pelissä pelaaja hallitsee luolastoa ("dungeon"), jonne pelaaja luolastoaan laajentamalla houkuttelee erilaisia hirviöitä. Hirviöiden avulla pelaajan on tarkoitus päihittää ihmiset ja valloittaa yksitellen heidän alueensa, joita pelissä on 20.


title: Elli

text: Elli on suomalainen naisen etunimi, joka on syntynyt lyhentymänä nimestä Eleonora. Ellin nimipäivä on 11. heinäkuuta.


title: Elli

text: Heinäkuuhun 2017 mennessä " Väestörekisterikeskuksen" mukaan Elli-nimen on saanut 22 865 henkilöä, jotka kaikki ovat naisia. Heistä yli puolet on syntynyt 1900-luvun alkupuoliskolla.


title: Eleonora

text: Eleonora on naisen etunimi. Suomessa se esiintyy myös muodossa "Eleonoora". Nimi johtuu ranskalaisesta nimestä "Eleanor", joka tarkoittaa "toinen Aenor", kun eräällä äidillä ja hänen tyttärellään oli sama nimi. Eleanora taas on muunnos arabialaisesta nimestä Ellinor, joka merkitsee "Jumala on valoni".


title: Eleonora

text: Eleonoran lyhentymämuotoja ovat Elli, Noora ja Leonora. Suomessa Ellin, Eleonooran, Nooran ja Leonoran nimipäivä on 11. heinäkuuta.


title: Eleonora

text: Vuoden 2009 loppuun mennessä Suomessa on rekisteröity 1 138 Eleonoora-nimen saanutta naista. Eleonora-nimen on vastaavasti saanut 1 930 naista ja muutama mies.


title: Venäjän naisten koripallomaajoukkue

text: Venäjän naisten koripallomaajoukkue edustaa Venäjää koripallon naisten maajoukkuekilpailuissa. Sitä hallinnoi Venäjän koripalloliitto.


title: Venäjän naisten koripallomaajoukkue

text: Venäjä on saavuttanut olympialaisissa pronssia Ateenassa 2004 ja Pekingissä 2008. Ateenassa se hävisi välierässä Yhdysvalloille 62–66 ennen kuin voitti pronssiottelussa Brasilian 71–62. Pekingissä Venäjä hävisi välierässä Yhdysvalloille 52–67 ja kukisti pronssiottelussa Kiinan 94–81. MM-kilpailuissa Venäjä on saanut kolme kertaa hopeaa. Se hävisi loppuotteluissa Yhdysvalloille Saksan kisoissa 1998 pistein 65–71 ja Kiinassa 2002 pistein 74–79. Brasilian MM-kilpailuissa 2006 Venäjä hävisi loppuottelussa Australialle 74–91.


title: Venäjän naisten koripallomaajoukkue

text: Venäjä saavutti ensimmäisen Euroopan-mestaruutensa Kreikassa 2003 voitettuaan loppuottelussa Tšekin pistein 59–56. Toisen mestaruutensa se voitti Italian kisoissa 2007: loppuottelussa kukistui Espanja 74–68. Puolan turnauksessa 2011 Venäjä voitti loppuottelussa Turkin 59–42. Lisäksi Venäjä on saanut EM-kilpailuissa hopeaa 2001, 2005 ja 2009 sekä pronssia 1995 ja 1999.


title: Venäjän naisten koripallomaajoukkue

text: Kultaa voittanut maajoukkue EM-kisoissa 2011.


title: Arttu Kataja

text: Arttu Samuel Kataja (s. 23. helmikuuta 1979) on suomalainen oopperalaulaja, äänialaltaan baritoni. Kataja aloitti lauluopinnot Mikkelin musiikkiopistossa ja jatkoi niitä Sibelius-Akatemiassa Jorma Hynnisen johdolla. Hänen nykyinen opettajansa on Elisabeth Werres. Kataja on osallistunut myös useille mestarikursseille.


title: Arttu Kataja

text: Kataja voitti Kangasniemen laulukilpailun vuonna 2000 ja Lappeenrannan laulukilpailujen miesten sarjan vuonna 2002. Vuonna 2006 hän sai kolmannen sijan Mozart-laulukilpailussa Salzburgissa.


title: Arttu Kataja

text: Kataja on esiintynyt muun muassa Suomen Kansallisoopperassa, Savonlinnan oopperajuhlilla ja eri orkestereiden solistina. Vuodesta 2006 hän on ollut kiinnitettynä Berliinin valtionoopperaan.


title: Boston Beer Company

text: The Boston Beer Company, Inc. () on yhdysvaltalainen panimo. Se tunnetaan parhaiten Samuel Adams -brändillä valmistettavista oluistaan. Se on Yhdysvaltain neljänneksi suurin panimo ja suurin käsityöläisoluita () valmistava yritys.


title: Boston Beer Company

text: Panimotoiminta alkoi perustaja Jim Kochin valmistettua isoisoisänsä reseptin mukaan kotikeittiössään Samuel Adams Boston Lageria vuonna 1984. Samuel Adams Boston Lager tuli ensi kerran markkinoille huhtikuussa 1985. Aluksi Kochin oluita pantiin Pittsburgh Brewing Companyssa Pennsylvaniassa kunnes hän avasi oman panimon Bostoniin vanhan Haffenreffer Breweryn tiloihin vuonna 1988. 1990-luvulla Koch osti kotipaikkakunnaltaan Ohion Cincinnatista vanhat Hudepohl-Schoenling Breweryn tilat, joissa suurten kunnostustöiden jälkeen aloitettiin tuotanto tammikuussa 2005.


title: Boston Beer Company

text: Boston Beer Companysta tuli pörssiyhtiö vuonna 1995, jolloin se listautui New Yorkin pörssiin (lyhenne SAM). Boston Beer Companylla on yli 300 työntekijää. Samuel Adamsin lisäksi yhtiö käyttää markkinointinimiä Hardcore Cider Company ja The Twisted Tea Brewing Company.


title: Boston Beer Company

text: Samuel Adams -oluet on palkittu parhaina oluina muun muassa Great American Beer Festivalilla sekä monilla ulkomaisilla olutfestivaaleilla. Panimo on tehnyt myös 27-prosenttista Samuel Adams Utopias -olutta, joka tuli markkinoille ensi kerran helmikuussa 2002.


title: Volksmarine

text: Volksmarine () oli entisen Saksan demokraattisen tasavallan merivoimat. Se oli osa Kansanarmeijaa, Nationale Volksarmee (NVA):ta. Se perustettiin vuonna 1956 vastapainoksi Saksan liittotasavallan merivoimille Deutsche Marinelle.


title: Volksmarine

text: Neuvostoliiton valvonnassa ollut Saksan itäinen osa julistautui 7. lokakuuta 1949 Saksan demokraattiseksi tasavallaksi. Neuvostoliiton valvontakomission korvannut sotilasneuvonantajan organisaatio ryhtyi uudelleenaseistamaan maata. Organisaatio muun muassa tuki helmikuussa 1950 DDR:n sisäasiainministeriön alaisen Hauptverwaltung Seepolizein perustamisessa, jonka ensimmäinen laivue muodostettiin toukokuussa tanskalaisesta kalastuksenvalvontaan suunnitellusta "Hvidbjörnenistä", kuudesta R-veneestä ja mahdollisesti muutamasta Neuvostoliiton palauttamasta Flugsicherungsbootesta. Saksan kommunistit olivat suunnitelleet varsinaisen laivaston muodostamista ja sille oli tilattu ensimmäiset alukset jo 1. maaliskuuta 1949.


title: Volksmarine

text:
Valtion taloudellisista ongelmista huolimatta 1951 luotiin kunnianhimoinen viisivuotissuunnitelma, jonka mukaan teollisuuden tuotantokapasiteetti piti kaksinkertaistaa vuoteen 1955 mennessä.
1. heinäkuuta 1952 uudelleennimettiin Volkspolizei-See:ksi (). Kun Saksan demokraattinen tasavalta perusti Kansanarmeijan 1. maaliskuuta 1956 Kansanpoliisin merellisestä osasta muodostettiin Verwaltung Seestreitkräfte der NVA (), jonka vahvuus oli 10 000 miestä.


title: Volksmarine

text: Marraskuussa 1960 Kansanarmeijan merijoukot nimettiin virallisesti Kansanlaivastoksi (Volksmarine). Seuraavina vuosina laivasto vastaanotti lukuisia sota-aluksia joista suurin osa oli kotimaassa rakennettuja. Ainoastaan rannikkopuolustusalukset ja jotkin torpedoveneet olivat hankittu Neuvostoliitosta, kuten myös kaikki helikopterit. Lisäksi Puolasta hankittiin joitakin apualuksia.


title: Volksmarine

text: Saksan demokraattisen tasavallan lakattua olemasta sen Volksarmee ja sen mukana Volksmarine liitettiin liittotasavallan Bundeswehriin 1990.


title: Stripped Anatomy of

text: Stripped Anatomy of on elektro/hip hop -yhtye Ceebrolisticsista tutun Pijallin toinen sooloalbumi. Hän julkaisi tämän albumin käyttäen nimeä "Michael Black Electro". Albumi julkaistiin Fullsteam Recordsin kautta 18. maaliskuuta 2009 ja sen on tuottanut kokonaisuudessaan RPK. Albumi julkaistiin CD:n lisäksi vinyylinä. "Agape" -kappaleesta on julkaistu Hannu Aukian ohjaama musiikkivideo.


title: Yleisurheilu kesäolympialaisissa 1896 – miesten 400 m

text: Miesten 400 metrin juoksu kesäolympialaisissa 1896 käytiin 6. – 7. huhtikuuta. Juoksijat jaettiin kilpailussa kahteen alkuerään, joista kaksi parasta pääsivät finaaliin. Kilpailuun osallistui seitsemän juoksijaa, joista viisi oli mukana myös 100 metrin juoksussa.


text: Hoffmannin ja Griselin piti juosta 402 metriä varaslähdön takia. Ei ole selvillä, tuliko Dörry vai Grisel maaliin ensin.


title: Solid (albumi)

text: Solid on saksalaisen heavy metal -yhtye U.D.O.:n viides studioalbumi. Yhtyeen laulajan Udo Dirkschneiderin toisen yhtyeen Acceptin rumpali Stefan Kaufmann soitti tällä levyllä kitaraa.


title: Boogie Jungle

text: Boogie Jungle on Kalevalan toinen studioalbumi. Tyyliltään levy on suoraviivaisempaa ja funkyvivahteisempaa kuin edeltäjänsä. Levyn julkaisi Hi-Hat vuonna 1975, ja se on julkaistu CD-levynä People No Names - levyn kanssa. Kokoonpano oli vaihtunut edellisestä albumista: Zape Leppänen oli liittynyt uudeksi laulajaksi, Ari Vaahterasta tuli basisti, Beaver Aitto-Oja palasi rumpuihin ja Salonen siirtyi bassosta kitaraan.


title: Boogie Jungle

text: Sanoitukset Jim Pembroke, sävellykset Salonen ja Kurkinen.


title: Hallintopäätös

text: Hallintopäätös on viranomaisen hallintoasiassa tekemä kirjallinen ratkaisu. Sillä perustetaan, muutetaan tai poistetaan hallintokoneiston ulkopuolisen henkilön tai oikeushenkilön oikeuksia tai velvollisuuksia. Hallintopäätöksessä viranomainen käyttää julkista valtaansa ja soveltaa lainsäädäntöä yksittäiseen konkreettiseen tapaukseen. Hallintopäätös on yksipuolinen toimi, kun taas hallintosopimuksessa on vähintään kaksi osapuolta. Hallintopäätös on aina hallintotoimi, mutta vain osa hallintotoimista on hallintopäätöksiä.


title: Hallintopäätös

text: Hallintopäätökset jaetaan kolmeen ryhmään: etuja suovat, oikeuksia perustavat ja velvoitteita asettavat. Edunsuova hallintopäätös parantaa saajan eli adressaatin asemaa. Niihin kuuluvat taloudelliset etuudet, kuten toimeentulotuki, ja hallintoluvat, joilla sallitaan muuten kielletty tai rajoitettu toiminta. Hallintolupia ovat esimerkiksi rakennuslupa tai elinkeinolupa.


title: Hallintopäätös

text: Oikeuksia perustavalla hallintopäätöksellä luodaan tietty oikeudellinen asema. Sellainen on esimerkiksi kansalaistamispäätös ja virkaan nimittäminen. Legitimaatiolla laillistetaan tai hyväksytään henkilö tiettyä tutkintoa vaativaan ammattiin. Täten auktorisoidaan vaikkapa lääkärit ja tilintarkastajat. Oikeuksia perustetaan laitteiden tai rakennusten tarkastuspäätöksillä, kuten palotarkastuksissa. Myös rekisteröintipäätökset, kuten ajoneuvojen tai tavaramerkkien rekisteröinti, kuuluvat tähän ryhmään.


title: Hallintopäätös

text: Velvoittavat hallintopäätökset vaativat toimimaan tietyllä tavalla. Tämän ryhmän tyypillisin edustaja on maksuvelvoite, kuten verotuspäätös tai jostakin viranomaispalvelusta menevä maksu. Hallinnollisella velvoitteella voidaan vaatia korjaamaan vaikkapa ympäristönsuojeluun liittyvä epäkohta. Velvoittavia hallintopäätöksiä ovat myös kieltopäätökset, kuten rakennuskielto tai rakennustyön keskeyttäminen.


title: Manhattan (drinkki)

text: Manhattan on cocktail, joka valmistetaan viskistä, makeasta vermutista, jääpaloista ja katkerosta. Tavallisimmat viskit ovat ruisviski (joka on yleisin valinta), kanadalainen viski, skottilainen viski tai bourbon.


title: Manhattan (drinkki)

text: Manhattan on yksi niistä kuudesta perusdrinkistä, jotka mainitaan David A. Emburyn klassikkoteoksessa "The Fine Art of Mixing Drinks". Sitä on kutsuttu ”juovan miehen cocktailiksi – vahvaksi, urbaaniksi ja yksinkertaiseksi”. Sitä on kutsuttu myös ”cocktailien kuninkaaksi”.


title: Manhattan (drinkki)

text: Manhattanista on eri vaihtoehtoja, jotka ovat oma drinkkinsä:


title: Yleisurheilu kesäolympialaisissa 1896 – miesten 800 m

text: Miesten 800 metrin juoksu kesäolympialaisissa 1896 käytiin 6. – 9. huhtikuuta. Kilpailuun osallistuneet yhdeksän juoksijaa jaettiin kahteen erään, joista kaksi parasta pääsivät finaaliin. Olympiakultaa voitti Australian Edwin Flack.


title: Tekstikritiikki

text: Tekstikritiikki on tekstuaalitieteisiin kuuluva humanistinen tieteenala, joka pyrkii rekonstruoimaan alkuperäisen tekstin niin tarkasti kuin mahdollista. Tämä tarkoittaa käsikirjoituksista löytyvien myöhempien kopiointivirheiden ja muokkausten poistamista. Antiikin kirjurit tekivät virheitä ja muutoksia kopioidessaan käsikirjoituksia käsin, ja myös nykyaikaisessa julkaisutoiminnassa käsikirjoituksia muokataan ja niihin tulee painatusvaiheessa virheitä. Varsinkaan muinaisten tekstien kanssa toimittaessa alkuperäinen tekstimuoto ei ole usein säilynyt yhdessäkään käsikirjoituksessa sellaisenaan. Yhtä tärkeää kuin mahdollisimman alkuperäisen tekstimuodon löytäminen on usein myös rekonstruoida aikojen saatossa muokkaantuneiden tekstien välimuotoja ja niiden kopiointihistoria. Tekstikriittisen työn pääasiallinen lopputuote on kriittinen editio.


title: Tekstikritiikki

text: Myös Raamatun tekstien alkuperäisen sanamuodon löytämiseen käytetään tekstikritiikkiä, sillä kirjojen alkuperäisversioita ei ole säilynyt.


title: Tekstikritiikki

text: Uuden testamentin tekstikritiikin alku ajoitetaan yleensä Erasmus Rotterdamilaiseen, joka toimitti 1516 ensimmäisen Uuden testamentin kreikankielisen tekstiedition, "Textus Receptuksen". Renessanssin nousun myötä kiinnostus Raamatun alkuteksteihin lisääntyi, ja tätä myötä myös ymmärrys tekstien ja käsikirjoitusten ajoittain radikaaleistakin eroavuuksista. Ensimmäiset kriittiset editiot luotiin 1800-luvun lopulla. Nykyinen 1952 alkunsa saanut yleisesti käytössä oleva Eberhard Nestlen ja Kurt Alandin editio (nk. Nestle-Alandin editio), "Novum Testamentum Graece", on yleisesti tutkijoiden ja kirkkojen käytössä. Myös vuoden 1992 Kirkkoraamattu on käännetty Nestle-Alandin laitoksen pohjalta.


title: Tekstikritiikki

text: Toisin kuin Uudesta testamentista, Vanhasta testamentista ei ole vielä olemassa kriittistä laitosta. Useimmiten tutkimuksessa ja raamatunkääntämisessä käytetty editio, "Biblia Hebraica Stuttgartensia", pohjautuu vain yhteen hepreankieliseen keskiaikaiseen käsikirjoitukseen, "Codex Leningradensikseen". Vanhan testamentin tekstikritiikille ominaista on nykyään kuitenkin tekstilähteiden suuri moninaisuus: kreikankielisen Septuagintan lisäksi Kuolleenmeren tekstilöydöt ovat osoittaneet, että ajanlaskun taitteen aikaan käytössä ei ollut vain yhtä tekstiversiota, vaan eri yhteisöillä saattoi olla käytössään huomattavastikin toisistaan eroavia tekstityyppejä. Nämä tekstit varmistavat pitävästi myös sen nykytutkimuksen käsityksen, että Vanhan testamentin tekstit ovat olleet jatkuvassa muutoksen tilassa aina 100-luvulle jaa. saakka.


title: Nokilokki

text: Nokilokki ("Larus hemprichii") on tumma afroaasialainen lokki, joka on nimetty saksalaisen lintutieteilijän Wilhelm Hemprichin kunniaksi.


title: Nokilokki

text: Linnun pituus on 42–45 cm, siipien kärkiväli 105–118 cm ja paino 400–500 g. Keskikokoinen lokki, jonka höyhenpuku on hyvin tumma: aikuisen linnun selkäpuoli on tummanruskea ja harmaa, pää ja kurkku noenharmaat, rinta vaaleanharmaa, vatsa, pyrstö ja laikku kaulan sivuilla valkoiset, sekä siivenkärjet mustat. Nokka on kellahtava, kärjestä musta ja aivan nokan kärki on punainen, koivet ovat keltaiset ja silmärengas punainen. Sukupuolet ovat samanvärisiä. Nuori lintu on pääasiassa tummanruskea, sen vatsa on valkoinen, nokka ja koivet ovat harmaat.


title: Nokilokki

text: Nokilokki elää paikoin Punaisella merellä, Persianlahdella ja Intian valtamerellä, muun muassa Keniassa ja Pakistanissa. Lajin elinympäristön ala on 1–10 miljoonaa neliökilometriä ja maailman populaation koko on 150 000–300 000 yksilöä. Se on vaelluslintu, joka pesimäajan ulkopuolella kiertelee Punaisella merellä ja Intian valtamerellä. Lajia ei ole tavattu Suomessa.


title: Nokilokki

text: Pesimäaikana nokilokit elävät rannikoilla ja saarilla, Keniassa koralliriutoilla. Muulloin ne elävät avomerellä, usein laivoja seuraillen.


title: Nokilokki

text: Nokilokki on kaikkiruokainen. Enimmäkseen se syö kalaa, jota se saalistaa veden pinnalta tai kalastusalusten perästä. Se myös ryöstää kaloja tiiroilta ja syö pienempien lintujen munia ja poikasia.


title: Jussi Heikkinen

text: Jussi Heikkinen tarkoittaa seuraavia henkilöitä:


title: Paul Gleason

text: Paul Gleason (4. toukokuuta 1939 – 27. toukokuuta 2006) oli yhdysvaltalainen näyttelijä, joka esiintyi yli sadassa elokuvassa tai televisiosarjassa. Hänen tunnetuimmat roolinsa olivat elokuvissa "Breakfast Club" sekä "Die Hard – vain kuolleen ruumiini yli". Hän kuoli mesoteliooman vuonna 2006 ollessaan 67-vuotias.


title: Nimim. Tiukkaa penalii

text:
Nimim. Tiukkaa penalii oli turkulaisen uuden aallon rockyhtye Pasi & Mysiinin debyyttialbumi vuodelta 1980.
LP-levyn kappaleista on ”Tiukkaa penalii”, ”Älä mene etuovest”, ”Sota hero”, ”Laiva kolhuinen”, ”Ei fillarii” ja ”Hyvää yötä” ovat mukana uudelleenmasteroituina vuonna 1994 julkaistulla kokoelmalla "Parasta musiikkia vuodesta 1979".


title: Abraham Kuyper

text: Abraham Kuyper (29. lokakuuta 1837 Maassluis – 8. marraskuuta 1920, Haag) oli hollantilainen poliittikko, pääministeri ja kalvinistinen teologi.


title: Abraham Kuyper

text: Kuyper työskenteli vuosina 1863–74 pastorina ja perusti vuonna 1872 kalvinistisen sanomalehden "De Standaardin". Vuonna 1874 hänet valittiin Hollannin parlamenttiin. Kuyperin perustama Antivallankumouksellinen puolue oli maan ensimmäinen järjestäytynyt poliittinen puolue, jonka kannatus tuli maan alemmalta keskiluokalta. Liikkeen ohjelma yhdisti uskonnolis-konservatiiviset arvot sosiaalisesti edistykselliseen politiikkaan.


title: Abraham Kuyper

text: Kuyper perusti vuonna 1880 Amsterdamin vapaan yliopiston papiston koulutusta varten ja vuonna 1892 reformoidun kirkon Alankomaissa. Vuosina 1901–1905 hän toimi Alankomaiden pääministerinä.


title: Abraham Kuyper

text: Abraham Kuyper oli uuskalvinistisen liikkeen keskeisiä vaikuttajia. Liikkeen tarkoituksena oli historiallisen kalvinismin uudelleenherättäminen valistusajan jälkeisten sosiaalisten, kulttuuristen ja uskonnollisten vaikutusten kumoamiseksi.


title: Luettelo Nobel-palkinnon saaneista naisista

text: Tämä on kronologinen luettelo naispuolisista Nobelin palkinnon saajista. Vuoteen 2018 mennessä 50 naista on saanut Nobel-palkinnon. Nobelin palkintoja alettiin jakaa vuonna 1901, mutta varsinkin 1900-luvun alkupuolella vain harvoin nainen sai palkinnon. Taloustieteen palkinto perustettiin Ruotsin keskuspankin lahjoitusvaroilla vuonna 1968.


text: Nobelin fysiikan, kemia ja taloustieteen palkintojen saajista päättää Ruotsin kuninkaallinen tiedeakatemia. Lääketieteen palkinnoista päättää Karoliininen instituutti ja rauhanpalkinnoista Norjan suurkäräjien asettama komitea..


title: Thaikeittiö

text: Monimuotoisen thaikeittiön perusta on thairiisi, jota höystetään tulisilla curreilla (เเกง "kaeng"), kasviksilla ja kalalla tai äyriäisillä. Ruoka perustuu vahvoihin makuihin, kuten limettimehuun, sitruunaruohoon ja tuoreeseen korianteriin; kolmikko, jonka yhdistelmä antaa thai-ruualle sen ominaisen maun. Thai-ruoka tunnetaan myös tulisuudestaan, erityisesti pienistä torpedon muotoisista chilipippureista nimeltä "phrik khii nuu" (พริกขี้หนู, kirjaimellisesti "hiirenpapanachili"), sillä chilin käyttö on ollut kuumassa ilmastossa perinteinen keino säilyttää ruoka syömäkelpoisena.


title: Thaikeittiö

text: Perusmakuja on viisi: makea, hapanimelä, katkera, suolainen ja polttava. Suolasirottimen ja ketsupin sijasta käytetään maustekastikkeita, kuten kalakastiketta ja chilikastiketta. Ruokailuvälineinä käytetään lusikkaa ja haarukkaa, joista ensimmäistä käytetään pääasiallisesti. Etniset thait syövät puikoilla lähinnä vain nuudeleita. Leipä ja maitotuotteet ovat länsimaisina varsin uusia tulokkaita.


title: Thaikeittiö

text: Thai-ruuan klassikoihin kuuluvat:


title: Singles 93–03

text: Singles 93–03 on brittiläisen The Chemical Brothersin vuonna 2003 julkaistu kokoelma-albumi. Albumi sisältää kaikki The Chemical Brothersin singlet vuodesta 1993 vuoteen 2003. Albumi sisältää myös kaksi uutta kappaletta, jotka ovat "Get Yourself High" ja "The Golden Path", jotka molemmat julkaistiin singleinä. 24. syyskuuta 2003 albumi myi kultaa.Bonus levy sisältää B-puolia, remixejä ja live -versioita:


title: Erkki Aalto

text: Erkki Tauno Aalto (22. marraskuuta 1904 Jämsä – 27. huhtikuuta 1984 Espoo) oli suomalainen diplomi-insinööri, vesivoimalaitosrakentaja ja Rautatiehallituksen pääjohtaja.


title: Erkki Aalto

text: Erkki Aalto valmistui ylioppilaaksi vuonna 1925 ja diplomi-insinööriksi Teknillisestä korkeakoulusta vuonna 1930. Hän toimi aluksi Oy Consulting Ab:n palveluksessa suunnittelijana ja työpäällikkönä vuosina 1930−1934 ja sen jälkeen Rouhiala Oy:n pääkonstruktöörinä vuosina 1934−1937. Vuonna 1937 Aalto siirtyi Yhtyneet Paperitehtaat Oy:n palvelukseen rakennusosaston johtajaksi, josta hän siirtyi vuonna 1943 Pohjolan Voima Oy:n toimitusjohtajaksi. Hän osoitti Pohjois-Suomen vesivoimavarojen rakennusmahdollisuuden ja hänen johdollaan rakennettiin muun muassa Jumiskon voimalaitos ja Isohaaran voimalaitos Kemijokeen sekä useita suuria Etelä- ja Keski-Suomen vesivoimaloita. Rautatiehallituksen pääjohtajana hän toimi vuosina 1957−1966 ja ajoi tarmokkaasti rautateiden sähköistämistä, joka käynnistyi kuitenkin vasta hänen seuraajansa Esko Rekolan kaudella. Yritysjohtajana Aaltoa luonnehdittiin energiseksi, aloitekykyiseksi ja perusteellisiakaan uudistuksia kaihtamattomaksi, vaikkakin usein omavaltaiseksi ja esiintymiseltään kulmikkaaksi.


title: Erkki Aalto

text: Syksyllä 1965 eduskunnan valtiovarainvaliokunta kiinnitti huomiota rautatiehallituksen osoittamaan piittaamattomuuteen eduskunnan budjettipäätöksiä kohtaan VR:n veturihankintojen yhteydessä. Saman vuoden joulukuussa VR:n rikosetsivät kävivät eduskunnassa kuulustelemassa joitakin kansanedustajia Rautatiehallituksesta kadonneeksi ilmoitetun ääninauhan löytämiseksi. Nauhaan oli tallennettu erään Rautatiehallituksessa pidetyn kokouksen kulku. Tämän tapauksen vuoksi eduskunta katsoi, että sen perustuslaillista koskemattomuutta oli loukattu ennenkuulumattomalla tavalla ja erityisesti SDP:n kansanedustaja Eino Raunio alkoi vaatia Aallon erottamista. Silloinen pääministeri Johannes Virolainen, jonka tehtäväksi tuli Aallon irtisanominen, joutui vaikeaan välikäteen, koska Aallon tiedettiin kuuluvan presidentti Urho Kekkosen lähipiiriin. Niinpä Virolainen kehotti Aaltoa anomaan virkavapautta Rautatiehallitusta koskevien tutkimusten ajaksi ja varautumaan siihen, ettei hän enää voisi palata työhönsä. Virkaatekeväksi pääjohtajaksi määrättiin valtioneuvoston kanslian kansliapäällikkö Esko Rekola. Oikeuskansleri Jaakko Enäjärven tutkimukset asiassa johtivat lopulta siihen, että hän kehotti kesäkuussa 1966 Helsingin hovioikeuden kanneviskaalia nostamaan syytteen Aaltoa vastaan jatketuista, osaksi tahallisista virkarikoksista. Aalto erotettiin rautatiehallituksen pääjohtajan virasta heinäkuun alussa 1966.


title: Erkki Aalto

text: Erkki Aalto siirtyi vielä eläkevuosinaan politiikkaan. Liityttyään 1970-luvulla Perustuslailliseen kansanpuolueeseen hän asettui kansanedustajaehdokkaaksi vuosien 1975 ja 1979 eduskuntavaaleissa tulematta kuitenkaan kummallakaan kerralla valituksi. Vuodet 1977−1980 hän kuului PKP:n edustajana Espoon kaupunginvaltuustoon. Vuoden 1978 presidentinvaaleissa Aalto oli PKP:n ehdokkaan Ahti M. Salosen valitsijamiehenä.


title: Jussi Heikkinen (jalkapalloilija)

text: Jussi Heikkinen (s. 19. heinäkuuta 1988) on suomalainen jalkapalloilija.


title: Jussi Heikkinen (jalkapalloilija)

text: Heikkinen on nopeajalkainen laitapuolustaja ja pelaa pääasiassa oikealla laidalla. Heikkinen siirtyi FC Lahteen kaudeksi 2009, joka oli samalla hänen ensimmäisensä korkeimmalla sarjatasolla. Heikkinen esiintyi lupaavasti talven ja kevään harjoituskaudella ja otti paikkansa Lahden avauskokoonpanossa kauden kahdessa ensimmäisessä ottelussa. Harjoituksissa loukkaantunut polvi kuitenkin päätti kauden jo huhtikuun lopussa. Loukkaantumisen jälkeen Heikkinen palasi kotikaupunkiinsa Hämeenlinnaan, mutta uusiutunut polvivamma pilasi myös kauden 2010. Kaudella 2011 Heikkinen kuului FC Hämeenlinnan ehdottomaan eliittiin, jonka myötä seurasi jälleen kokeilu liigajoukkueen ringissä. Kaudella 2012 Heikkinen solmikin Hakan kanssa sopimuksen, johon sisältyi trial. Haka ei kuitenkaan sopimusta trialin jälkeen jatkanut, joten 27. maaliskuuta 2012 Heikkinen solmi vuoden sopimuksen Kakkosessa pelaavan Hämeenlinnan Härmän kanssa.


title: Sipoonlahden koulu

text: Sipoonlahden koulu Söderkullassa on ensimmäinen yhtenäiskoulu Sipoossa. Syksyllä 2009 Söderkullan Opintiellä sijainneen Etelä-Sipoon koulun (alakoulu) toiminta sulautui uuteen Sipoonlahden yhtenäiskouluun. Koulun oppilasmäärä oli syksyllä 2016 oli vähän alle 600.


title: Sipoonlahden koulu

text: Neiti Miilintiellä sijaitsevan koulurakennuksen laajennushanke on käynnissä. Sen ensimmäinen vaihe valmistuu syksyllä 2019. Rakennustöiden aikana koulun oppilaita on sijoitettu useisiin tiloihin.


title: Sipoonlahden koulu

text: Kun koulun toinen vaihe, nykyisten tilojen saneeraus, valmistuu, voidaan kouluun ottaa noin 1300 oppilasta. Uuden koulun suunnittelussa on otettu vahvasti huomioon uusi oppimiskäsitys. Oppimistilat ovat monimuotoisia ja joustavia.


title: Takapihojen rock-tähdet

text:
Takapihojen rock-tähdet oli turkulaisen uuden aallon rockyhtye Wrumin syksyllä 1980 ilmestynyt debyyttialbumi. Se jäi myös yhtyeen ainoaksi kokopitkäksi levyksi.
Albumin kappaleista ”Takapihojen rock-tähdet” julkaistiin myös hieman erilaisena single-versiona sekä nopeampana ns. uuden aallon versiona levy-yhtiö Selectan vuoden 1980 kokoelma-albumilla "Vaahtopäät". Stupido Recordsin vuoden 2009 punkkokoelmalla "Punk ja yäk! Suomipunk 1977–1987" kappaleesta kuullaan uuden aallon versio.


title: Suomen jalkapallon sarjajärjestelmä

text: Juniorijalkapallosarjoissa on ikärajoitukset: A-juniorit ovat alle 19-vuotiaita, B-juniorit alle 17-vuotiaita ja C-juniorit alle 15-vuotiaita.


title: Suomen jalkapallon sarjajärjestelmä

text:
A-pojat ratkaisevat suomenmestaruuden omassa SM-sarjassaan. Heille on myös alueellinen A-poikien Ykkönen.
B-pojille on oma SM-sarjansa ja alueellinen B-poikien Ykkönen.
C-pojille järjestetään Kai Pahlman -turnaus.


title: Suomen jalkapallon sarjajärjestelmä

text:
B-tytöille on B-tyttöjen SM-sarja ja alueellinen B-tyttöjen Ykkönen.
C-tytöille järjestetään Laura Kalmari -turnaus.


title: Suomen jalkapallon sarjajärjestelmä

text: 2018 pelataan seuraavat liigat: JKKI-35, JKKI-40, JKKI-45, JKKI-50, JKKI-55, JKKI-60 ja JKKI-65. Näissä luku viittaa vähimmäisikään.


title: Suomen jalkapallon sarjajärjestelmä

text:
Kaikkien sarjatasojen joukkueet voivat osallistua Suomen Cupiin. Liigacupiin voi osallistua pääsarjatason joukkueet, joiden lisäksi mukana voi olla myös Ykkösen joukkueita. Miesten piiritason joukkueet kolmosesta alaspäin voivat osallistua myös Suomen Regions' Cupiin.
Suomenmestaruudesta on pelattu 1908 lähtien. Taulukossa ovat SPL:n ja TUL:n sarjakaudet, jotka liittyvät Suomen mestaruuden tai liiton mestaruuden ratkaisemiseen. Mikäli mestaruus on ratkaistu cup-muotoisesti tai muulla sarjakilpailusta poikkeavalla tavalla, on sekin mainittu. Vuoteen 1942 saakka ovat SPL ja TUL pysytelleet kilpailutoiminnassa erillään.


title: Suomen jalkapallon sarjajärjestelmä

text: Vuodesta 1930 lähtien pelattiin sarjamuotoisesti. Vuonna 1930 sarjatasoja oli kaksi.


title: Suomen jalkapallon sarjajärjestelmä

text: Mestaruuskilpailun ja siihen liittyvät alemmat sarjat on järjestänyt Palloliitto tai sen alaiset piirit pois lukien ajanjakso 1945-1954, jolloin toimi palloilun yhteistoimintavaliokunta, jossa olivat mukana SPL ja TUL yhdessä. Vuonna 1956 viimeisetkin TUL:n jalkapalloilevat seurat liittyivät SPL:n jäseniksi, jonka jälkeen sarjatoiminta on ollut Veikkausliigaa (Jalkapalloliiga ry) lukuun ottamatta kokonaan Palloliiton ja sen piirien alaisuudessa. TUL:llä on ollut omat cup- ja sarjajärjestelmänsä 1920-luvulta vuoteen 1955 ja uudelleen vuodesta 1973 aina nykypäivään saakka.


title: Suomen jalkapallon sarjajärjestelmä

text: Vuonna 1973 sarjajärjestelmää uusittiin voimakkaasti ja alkoi 2. tason valtakunnallinen sarja I divisioona, joka myöhemmin nimettiin Ykköseksi. Enimmillään miehillä on ollut ainakin yhdeksän sarjatasoa.


title: Suomen jalkapallon sarjajärjestelmä

text: Poikien suomenmestaruudesta on pelattu vuodesta 1942 lähtien. Vuoteen 1945 asti suomenmestareita ovat olleet SPL:n mestarit ja tästä vuoteen 1953 asti SPL:n ja TUL:n mestareiden välisen SM-ottelun voittajat.


title: Suomen jalkapallon sarjajärjestelmä

text: 1969 lähtien pelattiin myös B-poikien suomenmestaruudesta ja 1971 lähtien A-, B-, C- ja D-poikien mestaruudesta. 1980-luvulta lähtien A- ja B-pojille on ollut alueellisia toisen tason sarjoja. D-poikien suomenmestaruudesta pelaamisesta luovuttiin vuosituhannen taitteessa, koska nuorimpien poikien jalkapallon pelaamisen kilpailuhenkisyyttä haluttiin rajoittaa.


title: Suomen jalkapallon sarjajärjestelmä

text: Ikämiesten jalkapallon suomenmestaruudesta pelattiin ensimmäisen kerran vuonna 1982: peleihin osallistuivat silloin 35 vuotta täyttäneet. 1991 tuli turnaus myös 45 vuotta täyttäneille. 1995 lähtien ikäryhmät on jaettu viiden vuoden välein ja vaiheittain on tullut lisää vanhempia ikäryhmiä. 2013 pelattiin jo 65 vuotta täyttäneidenkin suomenmestaruudesta.


title: Suomen jalkapallon sarjajärjestelmä

text: Kilpailuja kutsuttiin aluksi "Ikämiesten SM-kilpailuiksi". 1994 otettiin käyttöön nimi "Old Boys" ja 1999 nimi "KKI" liittyen Kunnossa kaiken ikää -toimintaohjelmaan. Myöhemmin sarjan tunnukseksi tuli yleisesti "JKKI" - "Jalkapallon kunnossa kaiken ikää".


title: Suomen jalkapallon sarjajärjestelmä

text: Naisten jalkapallon suomenmestaruudesta on pelattu vuodesta 1971 lähtien. Naisten SM-sarjaa on pelattu vuodesta 1973 lähtien. Sarja nimettiin Naisten Liigaksi vuonna 2007.


title: Suomen jalkapallon sarjajärjestelmä

text: Alempia alueellisia sarjatasoja on tullut vuosikymmenien aikana vaiheittain lisää niin, että 2013 Etelä-Suomessa naiset pelasivat jo kuudella sarjatasolla.


title: Suomen jalkapallon sarjajärjestelmä

text: Naisten Kunnossa Kaiken Ikää 30 mestaruudesta pelattiin 1. kerran vuonna 1994 ("Old Ladies 30"). Tämä sarjan nimi ja ikäraja ovat vaihdelleet vuosien saatossa. Myöhempinä vuosina nimenä on ollut "Ladies JKKI-30". Naisten Kunnossa Kaiken Ikää 35 (Ladies JKKI-35) mestaruudesta on pelattu vuodesta 2008 lähtien.


title: Suomen jalkapallon sarjajärjestelmä

text: Tyttöjen jalkapallon suomenmestaruudesta pelaaminen alkoi vuonna 1985 B-junioreista. 1990-luvulla pelattiin A-, B- ja C-tyttöjen suomenmestaruudesta. Tyttöjen jalkapallo vakiintui kuitenkin 2000-luvulle tultaessa B-juniorien useampaan sarjaan ja D-tyttöjen turnaukseen, jota on pelattu muun muassa nimillä "Liittoturnaus", "Kaikki pelaa -turnaus", "F.U.N." ja "Laura Kalmari -turnaus".


title: Tourujoen vesivoimalaitos

text: Tourujoen vesivoimalaitos on Jyväskylän Energian omistama 40-luvulla rakennettu vesivoimalaitos Tourujoessa, Jyväskylässä. Jyväskylän Energia osti laitoksen Kankaan paperitehtaalta 1990-luvun puolivälissä. Voimalaitoksen teho on 620 kW. Se tuottaa sähköä 1,5-3,5 GWh vuodessa, joka vastaa vajaata prosenttia Jyväskylän Energian myymästä sähköstä. Voimalaitosta käytetään myös Palokkajärven pinnankorkeuden säännöstelyyn. Voimalan koneisto rakennettiin sotavuosina pomminkestävään bunkkeriin.


title: East Coast hip hop

text: East Coast hip hop (suomeksi itärannikon hip hop) on rap-musiikin alagenre, joka on syntynyt Bronxissa, New Yorkissa 1970-luvun alkupuolella. Lajin kulta-aikaa oli 1990-luku. Lajia kutsutaan usein rapin ensimmäiseksi ja alkuperäiseksi muodoksi.


title: East Coast hip hop

text:
East Coast hip hopia kutsutaan usein New Yorkin räpiksi, sillä se on syntynyt New Yorkissa, pääosin nuorison järjestämissä juhlissa, Bronxissa 1970-luvulla.
Lajin ensimmäisiä artisteja olivat muun muassa DJ Kool Herc, Run-D.M.C ja Sugarhill Gang, jotka olivat uraaurtavia merkkihenkilöitä hip hopin syntyessä.
Hip hopin kehittyessä rap-artistejen mukaan ryhtyi myös rap-ryhmiä kuten De La Soul ja A Tribe Called Quest, joiden työn myötä genren biitit ja sanoitukset kehittyivät.


title: East Coast hip hop

text: 1980-luvulla länsirannikon hip hop alkoi nousta muun muassa N.W.A:n ja Dr. Dren albumien tultua myyntiin, ja alkoi myydä suurille massoille enemmän kuin itärannikon rap.


title: East Coast hip hop

text: Vaikka G-funk olikin rapin hallitseva genre 1990-luvulla, East Coast hip hop oli vielä tärkeä osa hip hopin musiikkikulttuuria, muun muassa sellaisten artistejen kuten Gang Starr, Pete Rock ja myöhemmin Nas hallitsemana.


title: Sgt. Pepper’s Lonely Hearts Club Bandin kansikuva

text: "Sgt. Pepper’s Lonely Hearts Club Bandin" kansikuva kuuluu maailman arvostetuimpiin kansikuviin, ja se on palkittu useita kertoja. Sen AD:nä on toiminut Robert Fraser, sen on suunnitellut Peter Blake ja hänen vaimonsa Jann Haworth, ja sen on kuvannut Michael Cooper. Kuvassa on elävänkokoisia pahvimalleja kuuluisista ihmisistä etupuolella. Albumin takapuolella oli laulujen sanat (tämä oli ensimmäinen kerta, kun englantilainen pop-LP sisälsi sanoitukset). Itse Beatles oli kuvassa elävänä pahvihahmojen keskellä, ja heillä oli satiinipuvut. Puvut suunnitteli Manuel Cuevas.


text: Puvuissa eli univormuissa on


text: Luettelo on ylhäältä alas, vasemmalta oikealle.


title: Lama (albumi)

text: Lama on suomalaisen uuden aallon punkyhtye Laman eponyymi debyyttialbumi, jonka Johanna julkaisi keväällä 1982. Se jäi Laman ainoaksi studioalbumiksi. Levy on julkaistu CD-muodossa vuonna 1994 (Stupido Twins, TWINCD 21), ja vuonna 2005 remasteroituna (Johanna, JHNCD 2069). Vuonna 2011 Svart Records uudelleenjulkaisi levyn vinyylimuodossa (SVR-053).


title: Lama (albumi)

text:
Sävellys ja sanoitus Lama, ellei toisin mainittu.
Kappaleista ”Anarkomarko” oli mukana kesällä 1981 julkaistulla ”Väliaikainen” 7":n EP:llä.


title: Abu Muslim Khorasani

text: Abu Muslim Abd al-Rahman ibn Muslim al-Khorasani, usein pelkästään Abu Muslim ( n. 700 Balkh, Khorasan - 755 Al Madain, nyk. Irak) oli abbasidikenraali, joka johti Abbasidien vallankumousta Umaijadien dynastiaa vastaan.


title: Abu Muslim Khorasani

text: Abu Muslim syntyi nykyisen Afganistanin alueella olleessa Balkhin kaupungissa. Hän kasvoi Irakin Kufassa. Tavattuaan abbasidien imaamin Ibrahim ibn Muhammadin Mekassa hänestä tuli heidän tukijansa. Abu Muslimille tarjoutui tilaisuus tarkkailla konfliktin syntymistä, kun Kufassa nousi kapina 736.


title: Abu Muslim Khorasani

text: Opista oli hyötyä, kun umaijadikalifi Hisham ibn Abd al-Malik kuoli vuonna 743. Tällöin abbasidit lähettivät Abu Muslimin Khorasaniin levittämään propagandaa. Hän sai aikaiseksi kansannousun, joka alkoi Id al-Fitrin päivänä 15. kesäkuuta 747. Tällöin Abu Muslim heilutti vallankumoukselle omistettuja mustia lippuja. Hän valtasi Mervin kapina-armeijansa avulla. Hänestä toimi käytännössä Khorasanin kuvernöörinä ja sai arvostusta sotapäällikkönä kukistettuaan talonpoikaiskapinan Bihafaridissa. Abbasidijohtaja Abu al-Abbas julisti itsensä kalifiksi 748. Vuonna 750 Abu Muslim nimitettiin abbasidiarmeijan päälliköksi ja hän voitti umaijadit Zabin taistelussa. Samana vuonna hänen joukkonsa valtasivat umaijadikalifaatin pääkaupungin Damaskoksen. Viimeinen naula arkkuun oli umaijadikalifi Merwan II:n salamurha Egyptissä. Abbasidien dynastia syntyi ja Abu Muslim oli ollut keskeinen myötävaikuttaja vallankumouksessa. Hänen maineensa sotilasjohtajana sekä muita uskontoja kuten šiioja, sunneja, zarathustralaisia, juutalaisia ja kristittyjä kohtaan osoittama sovinnollinen politiikkansa nostivat hänet erittäin suosituksi kansan keskuudessa.


title: Abu Muslim Khorasani

text: Abu Muslimin suosio hermostutti uutta kalifia. Kun Abu al-Abbas kutsui hänet Irakiin hän määräsi Abu Muslimin saattueen enimmäismääräksi 500 miestä. Kalifin veli Abu al-Mansur kehotti Abu al-Abbasia tapattamaan Abu Muslimin, joka puolestaan suhtautui al-Mansuriin halveksuen. Lisäksi vallankumouskenraali odotti kalifilta arvonsa mukaista palkintoa.


title: Abu Muslim Khorasani

text: Kalifi Abu al-Abbas kuoli 754. Hänen veljensä Abu al-Mansur nousi seuraajaksi. Kun tuoreen kalifin setä Abdullah ibn Ali nosti oman kapinansa sai Abu Muslim tehtäväkseen tukahduttaa sen. Hän suoritti tehtävänsä voittoisasti ja luovutti vangitsemansa Abdullah ibn Alin al-Mansurille. Kapinajohtaja teloitettiin. al-Mansur lähetti virkamiehen suorittamaan inventaariota sotasaaliista. Tämä heikensi Abu Muslimin välejä kalifiin, kuten myös sekin, että al-Mansur nimitti hänet toisarvoiseen tehtävään Syyrian ja Egyptin kuvernööriksi vastoin luvattua Khorasanin kuvernöörin virkaa. Abu Muslimin ja al-Mansurin välinen kirjeenvaihto oli entistä vihamielisempää. Abu Muslim uskoi, että hänet murhattaisiin mikäli hän vierailisi kalifin luona.


title: Abu Muslim Khorasani

text: Yllättäen hän päätti hyväksyä al-Mansurin kutsun neuvotteluun. Vuonna 755 Abu Muslim matkusti Al Madainiin, Irakiin. Kalifi esitti useita valituksia Abu Muslimista, joka puolestaan muistutti vastapuolta hänen tekemistä palveluksistaan vallankumouksen aikana. Kesken kokouksen al-Mansur antoi merkin vartijoille, jotka surmasivat Abu Muslimin. Hänen ruumiinsa heitettiin Tigrisiin ja hänen komentajansa lahjottiin hiljaisiksi.


title: Abu Muslim Khorasani

text: Uutinen kuitenkin levisi. Abu Muslimin murhaan suhtautuivat vihamielisimmin Khorasanin asukkaat. Seurauksena oli useita kapinoita ja monet kapinajohtajista väittivät Abu Muslimin elävän.


title: Halpaa lystiä

text:
Halpaa lystiä oli suomalaisen uuden aallon punkrockyhtye Ypö-Viiden tammikuussa 1980 ilmestynyt albumi. Se jäi yhteen ainoaksi Poko Rekordsille tehdyksi studioalbumiksi. "Halpaa lystiä" äänitettiin 24.–26. marraskuuta 1979 Mika Sundqvistin MSL-studiolla. Koko albumi on mukana Poko Rekordsin vuonna 2002 CD:nä julkaisemalla Ypö-Viis-kokoelmalla "Karhulan poikii, koko stoori".
”Kuvien kauniit naiset” ilmestyi myös singlenä. Sen B-puolen kappaletta ”Ujona discossa” ei ole albumilla.


title: Jonathan Ke Quan

text: Jonathan Ke Quan (syntymänimeltään Ke Huy Quan, s. 20. elokuuta 1971) on yhdysvaltalainen näyttelijä ja stuntmies.


title: Jonathan Ke Quan

text: Quan syntyi Saigonissa, Etelä-Vietnamissa ja hän joutui lähtemään maastaan, kun Vietnamin armeija hävisi toisen Saigonin taistelun. Hänen perheensä valitsi turvapaikan Yhdysvalloista. Quanista tuli lapsinäyttelijä 12 vuoden ikäisenä ja hän esitti Harrison Fordin ja Kate Capshaw'n ohella pääosaa elokuvassa "Indiana Jones ja tuomion temppeli". Hänen toinen merkittävä esiintymisensä oli vuoden 1985 elokuvassa "Arkajalat".


title: Jonathan Ke Quan

text: Quan meni Alhambran lukioon Alhambraan. Lukion jälkeen hän valmistui Etelä-Kalifornian yliopistosta.


title: Jonathan Ke Quan

text: Vuonna 1986 Quan esitti Samia televisiosarjassa "Together We Stand" ja Jasper Kwongia tilannekomediassa "Head of the Class". Hän oli pääosassa myös elokuvassa "Breathing Fire" ja teki cameon elokuvassa "Encino Man". Quanin viimeisin esiintyminen oli vuoden 2002 hongkongelokuvassa "Second Time Around".


title: Jonathan Ke Quan

text: Quan on opiskellut taekwondoa elokuvaan "Indiana Jones ja tuomion temppeli". Lisäksi hän teki stuntteja elokuviin "X-Men" ja "The One".


title: Oliivihaukiankerias

text: Oliivihaukiankerias ("Muraenesox bagio") on suurikokoinen käärmemäinen ankeriaskala. Se on yöaktiivinen ja saalistaa pohjakaloja ja äyriäisiä. Laji on arvostettu sekä virkistys- että ammattikalastajien keskuudessa, ja sitä pyydetään mielellään. Se on hyvin aggressiivinen, ja sen purema voi olla hyvinkin vakava.


title: Oliivihaukiankerias

text: Oliivihaukiankerias voi kasvaa lähes kaksimetriseksi ja 28–30 kilogramman painoiseksi. Lajin pääväri on oliivinruskea, selän puolella tummempi väritys vaalentuu vatsaa kohti. Leuat ovat suuret ja haukimaiset.


title: Oliivihaukiankerias

text: Oliivihaukiankeriasta esiintyy Indopasifisella merialueella, joka ulottuu Afrikan itärannikolta Filippiineille ja Japaniin, Uuden-Guinean ympäristöön, Australian pohjoisrannikolle, Uuteen-Kaledoniaan ja Fidžisaarille. Se elää rannikon matalissa vesissä ja toisinaan jokisuiden murtovesissä.


title: Oliivihaukiankerias

text: Naaras laskee mätimunansa lähelle rannikkoa ja poikaset kuoriutuvat 9–10 viikossa. Naaras voi laskea kerralla jopa neljä miljoonaa mätimunaa.


title: Valkosilmälokki

text: Valkosilmälokki ("Larus leucophthalmus") on Punaisella merellä elävä lokki.


title: Valkosilmälokki

text: Linnun pituus on 39–43 cm ja siipien kärkiväli 100–115 cm. Keskikokoinen lokki, jonka höyhenpuku on tumma ja joka muistuttaa nokilokkia: aikuisen linnun selkäpuoli on tummanharmaa, pää ja kurkku mustat, rinta vaaleanharmaa, vatsa, pyrstö, niska ja kaula valkoiset, sekä siivenkärjet mustat. Nokka on pitkähkö, punainen ja kärjestä musta, koivet keltaiset ja silmärengas valkoinen. Sukupuolet ovat samanvärisiä. Nuori lintu on pääasiassa harmaanruskea, sen vatsa on valkoinen, nokka ja koivet ovat harmaat.


title: Valkosilmälokki

text: Valkosilmälokki elää ainoastaan Punaisellamerellä ja Adeninlahdella. Lajin populaation koko on 53 700–56 700 yksilöä. Sen elinympäristöt ovat vaarantuneet ihmisen toimien ja saarille levinneiden petojen (rotta) takia. Lajia pidetään kuitenkin elinvoimaisena, koska sen kanta on vakaa.


title: Valkosilmälokki

text: Valkosilmälokki on vaelluslintu, joka pesimäajan ulkopuolella kiertelee Punaisella merellä ja Adeninlahdella. Sitä ei ole tavattu Suomessa.


title: Valkosilmälokki

text: Pesimäaikana valkosilmälokit elävät mantereen läheisillä saarilla, muulloin ne elävät enimmäkseen avomerellä.


title: Valkosilmälokki

text: Pesintä ajoittuu heinä-elokuulle. Laji pesii löyhissä yhdyskunnissa. Pesä on avoimesti maassa. Naaras munii kaksi tai kolme munaa. Pesii kerran kesässä.


title: Valkosilmälokki

text: Valkosilmälokki syö pääasiassa kalaa, jonkun verran myös nilviäisiä ja muita meressä eläviä pieniä selkärangattomia.


title: Rave (manga)

text: Rave (レイヴ, "Reivu", tunnetaan myös nimillä RAVE Master ja Groove Adventure RAVE) on Hiro Mashiman kirjoittama ja piirtämä 35-osainen mangasarja, jota suomeksi julkaisee Egmont. Ravesta on tehty myös 51-osainen anime.


title: Rave (manga)

text: Vuonna 0015, viisikymmentä vuotta ennen tarinan alkua, maailma on alistuneena "Dark Bringien", kivien jotka antavat uskomattomat voimat omistajilleen, valtaan. Dark Bringejä käyttävä Raregroove Kingdom ja "Holy Bringejä" käyttävä Symphonia Kingdom taistelivat keskenään vuosikymmenien pituisessa sodassa.


title: Rave (manga)

text: Shiba, ensimmäinen Rave-mestari yritti tuhota Sinclairen, kaikkien Dark Bringien "äidin". Hänen taistelunsa Sinclairea vastaan aiheutti räjähdyksen jota kutsutaan Overdriveksi, se tuhosi yhden kymmenesosan tunnetusta maailmasta. Räjähdyksen sattuessa Shibaa suojeli erityinen vartija, "koira" nimeltä Plue. Räjähdys kuitenkin lennätti Pluen ja ne Raven palaset, joita Shiba ei käyttänyt taistelussa, ympäri maailmaa.


title: Rave (manga)

text: 50 vuotta myöhemmin Haru Glory, teini-ikäinen poika joka elää rauhallisella Garage-saarella, on kalastamassa ja hänen onkeensa tarttuu vahingossa Plue. Siitä seuraa useita tapahtumia, kuten esimerkiksi Shiban saapuminen Garagelle ja salaperäisen järjestön Demon Cardin ilmestyminen, joiden jäsenet käyttävät "Dark Bringejä", tavoitteenaan hallita maailmaa. Kun Haru pelastaa Shiban yhdeltä järjestön jäseneltä käyttämällä Raven voimaa, Shiba ymmärtää että Haru on seuraava Rave-mestari, ja uskoo hänelle Ravensa, Pluen, sekä Ten Commandments Swordin. Haru lähtee matkaan löytääkseen Raven kadonneet palaset, sekä pelastaakseen maailman


title: Rave (manga)

text: Haru saa seikkailunsa aikana mukaansa monia ystäviä, esimerkiksi muistinsa menettäneen tytön Elien, varas Musican, kartantekijä Griffin, sekä Letin, entisen vartijan, joiden kanssa hän etsii loppuja viittä Raven osaa. Mukaan tulee myös entisiä Demon Cardilaisia esim. Shuda ja Iulius. Rave on iso amuletin tapainen kivi, jonka Resha Valentine loi uhraamalla itsensä. Se antaa kantajalleen uskomattomat "valon" voimat.


title: Rave (manga)

text: Haru pyrkii tuhoamaan Demon Cardin ja tuomaan maailmaan rauhan. Demon Cardin tuhoamisessa hän saa apua isältää, joka valitettavasti menehtyy suojellessaan Harua heidän voitettuaan Demon Cardin johtaja Gale, joka oli samalla myös Harun isän vanha ystävä. Myöhemmin Haru saa kuulla että Galen poika Lucia joka oli oletetusti kuollut vuosia aikaisemmin onkin elossa ja pyrkii saamaan haltuunsa kaikki Mother Dark Bringit. Lucia pyrkii jatkamaan hänen ja Harun sukujen välistä sotaa, mikä johtaa viimeiseen taisteluun.


title: Rave (manga)

text: Hän on sarjan päähenkilö, ja nykyinen Rave-mestari. Hän asuu siskonsa Cattleya Gloryn kanssa Garage-saarella. Harulla on tärkeä tehtävä etsiä kaikki Rave-kivet ja tuoda rauhan maailmaan. Aseenaan hän käyttää Ten Commandments Swordia, johon Rave on tarkoitus asettaa.


title: Rave (manga)

text: Perhe


title: Rave (manga)

text: Elie on salaperäinen tyttö, joka on menettänyt muistinsa. Elie sai nimensä tatuoinnin mukaan , joka hänellä on vasemmassa kädessään. Hän käyttää aseenaan erikoisia pyssyjä. Hän muistuttaa erittäin paljon Resha Valentinea, tyttöä jolla oli Etherion-voima ja joka antoi elämänsä luodakseen Raven. Elie pystyy käyttämään Etheronia myös, joskaan hän ei pysty hallitsemaan sitä kovinkaan hyvin. Myöhemmin tarinassa selviää että Elie onkin Resha Valentine, koska tämä ei kuollutkaan 50 vuotta sitten vaan siirtyi tulevaisuuteen.


title: Rave (manga)

text: Musica Hamrio on kaappaajajoukon nimeltä Silver-Rhythm johtaja. Musica omaa erikoistaidon, Silver Claimer:n. Hän pystyy muokkaamaan tavallisen metallin- tai hopean palan aseeksi tai aseiksi, kuten ketjuksi, ruoskaksi tai keihääksi. Musican Silver Claimer on fuusioitunut Reinan (toisen Silver Claimerin) kanssa kun tämä kuoli. Sen ansiosta Musica sai todella vahvan aseen nimeltä Silver Ray. Hän on Harun hyvä ja luotettava ystävä. Myöhemmin hän takoo Harun pyhän miekkan nimeltä "Raveld". Nimi tulee sanoista "Rave" ja "World".


title: Rave (manga)

text: Plue on outo olento, jonka Haru löysi. Plue on Rave Bearer, ja hän pystyy aistimaan Rave-kivien sijainnin. Pluen nenä pystyy myös tuhoamaan Dark Bringejä. Plue on hulluna makeisiin - erityisesti tikkareihin ja hämähäkkeihin (joita hän söi silloin, kun oli vielä Shiban kanssa). Plue vihaa vanukasta. Hän voi myös käyttää Rave Combatia Harun kanssa.


title: Rave (manga)

text: Ystävät kutsuvat häntä pelkäksi Griffiksi. Hän ihailee Plueta ja kutsuu tätä Mestari Plueksi. Hän näyttää oudolta siniseltä mönjältä, jolla on silmät ja kädet. Griff on suunnilleen Pluen kokoinen, mutta hän osaa puhua, toisin kuin Plue. Griff on melkoinen tirkistelijä, koska hän vakoilee usein Elietä tämän esim. peseytyessä. Hän on kartantekijä.


title: Rave (manga)

text: Ruby on vaaleanpunainen pingviini, joka omistaa huikean suuren lentävän casinon. Hän kuluttaa rahojaan harvinaisiin aarteisiin. Kun Haru ja hän kohtaavat ensimmäisen kerran, on Ruby juuri joutumassa petoksen uhriksi. Hänen alaisensa Doryu on käyttänyt hänen rahojansa jo monia vuosia pahoihin tarkoituksiin, ja kun Ruby saa sen selville Doryu melkein tappaa hänet, mutta Haru pelastaa hänet, joten Ruby päättää liittyä hänen puolelleen. Hän on ainoa henkilö joka tietää, kenet Haru haluaisi kolmanneksi Rave-mestariksi, jos hän kuolisi. Rubylla on myös tapana lörpötellä kaikki heidän suunnitelmansa taisteluiden aikana, tehden ne hyödyttömäksi. Hän oppi hiljattain käyttämään "Tuuli"-taikaa hänen isänsä antaman kellon hyvästä. Se on itse asiassa Dalmatian, yhden Sinisen taivaan ritarin, entinen ase.


title: Rave (manga)

text: Let on dragon race. Dragon racet ovat puoli-ihmisrotu jotka 20-vuotiaana muuttuvat lohikäärmeihmisiksi. Sitten Dragon racet harjoittelevat taistelemista 1 vuoden, jonka jälkeen he suorittavat lohikäärmerituaalin. Lohikäärmerituaalin aikana dragon racet muuttuvat aikuisiksi. Mutta jos se menee pieleen muuttuu persoonattomaksi täyslohikäärmeeksi. Let on ainoa dragon race joka on suorittanut rituaalin, ja oniistunut siinä muualla kuin siihen tarkoitetussa temppelissä. Let taistelee paljain käsin mutta osaa sylkeä tulta. Lisäksi hän hallitsee hyökkäyksen "Lohikäärmeihmisten salainen isku: Taivaallisen lohikäärmeen tiikerinyrkki".


title: Rave (manga)

text: Bernika on tyttö jolla on keinotekoisesti luodut taika voimat. Hän on alkuun Harua ja muista vastaan, mutta kuullessaan totuuden asioista, vaihtaa hän puolta ja on yksi taistelijoista viimeisessä taistelussa yhtä Demoni kuninkaista vastaan.


title: Rave (manga)

text: Ten commandments on 10-muotoinen miekka jota Haru käyttää sarjassa.


title: Rave (manga)

text: Eisen meteor on tuiki tavallinen jättikokoinen rautamiekka. Kun Haru ei käytä Ten commandmentsiä se roikkuu Eisen meteorina hänen selässään. Hyvä leikkaamaan.


title: Rave (manga)

text: Miekka joka ei leikkaa mitään, mutta kun sillä iskee jotain, se tekee nimensä mukaisesti iskun osumakohtaan räjähdyksen.


title: Rave (manga)

text: Silfarion on miekka joka kykenee äänennopeisiin hyökkäyksiin. Se on kuitenkin niin kevyt että eräs velho teki tuulenpuuskan ettei Silfarionin hyökkäys osunut.


title: Rave (manga)

text: Rune save on miekka joka leikkaa sitä mitä ei voi normaalisti leikata, ja se ei leikkaa sitä mitä voi normaalisti leikata. Rune save leikkaa esim. magiaa.


title: Rave (manga)

text: Blue crimson on miekka joka on jakautunut kahtia. Toinen on jäämiekka jota Blue kuvaa ja toinen on tulimiekka jota crimson kuvaa.


title: Rave (manga)

text: Miekka joka lennättää kaiken tieltään.


title: Rave (manga)

text: Gravity-core on miekka joka painaa älyttömästi, mutta murskaa vaikka titaania. Sitä on tietysti todella vaikea käyttää.


title: Rave (manga)

text: Miekka joka tappaa vain pahoja ja ilkeitä henkilöitä.


title: Rave (manga)

text: Sacrifiar on miekka jolla saa paholais jumala renesiksen voimat mutta menettää kaiken itsehallinnan ja jatkaa tappamista loputtomasti jos sitä ei saa pois päältä.


title: Rave (manga)

text: Rawelt on Musican takoma supermiekka jonka kyky ei ole vielä tiedossa. Raweltin nimi tulee sanoista rave ja welt joka on japania ja tarkoittaa pyhää.


title: Rautpohjan tehdas

text:
Rautpohjan tehdas on Metson paperi- ja kartonkikonetehdas ja valimo Mäki-Matin kaupunginosassa Jyväskylässä. Tehdas työllistää noin 2000 ihmistä, josta valimon osuus on noin 330.
Jyväskylä on Metso Paperin suurin toimipaikka, ja tehdas on Jyväskylän suurin yritystyöpaikka.


title: Rautpohjan tehdas

text: Tehdas on entinen Valtion Tykkitehdas joka toimitti sotakorvaustuotteita. Sota-aikana tehdas oli suojattu naamiovärillä sekä talvella kuusenhavuilla oli joitakin rakennuksia naamiotu. Tehtaalla on valmistettu siltanostureita Suomen suurimmille vesivoimalaitoksille: Kemijoelle Petäjäskoskelle (kaksoisnosturin nostokyky 300  t) ja Pirttikosken voimalaitokselle. Siltanostureita valmistettiin vuosina 1955–1965. Patoluukkuja valmistettiin Petäjäskosken voimalaitokselle, Valajaskoskelle ja Pirttikoskelle. Patoluukkujen valmistuksesta luovuttiin 1968. Lisenssillä tehtiin Valmet-Clayton-höyrynkehitintä vuosina 1955–1972 ja laivadieseleitä vuosina 1960–1978, kunnes toiminta luovuttiin Wärtsilän Vaasan konepajalle ja vastaavasti Vaasasta siirettiin Rautpohjalle hammasvaihdetuotanto. Rautpohjassa valmistui yhteensä 118 moottoria 17 vuoden aikana. Vuoden 1978 jälkeen keskityttiin valimotuotteisiin, paperikoneisiin ja hammasvaihteisiin.


title: Rautpohjan tehdas

text:
Tehtaalla on oma tehdaspalokunta, joka on perustettu 1938 nimellä Rautpohjan tehtaiden VPK. Se osallistuu myös tehtaan ulkopuolisiin hälytyksiin ja on menestyksellisesti osallistunut palokuntien välisiin JEHU-maljakilpailuihin.
Valimon tärkeimpiä asiakkaita olivat Metso Paperin lisäksi Wärtsilä, AGCO ja Moventas. Vuonna 2008 Metso kuitenkin ilmoitti lakkauttavansa valimon automaattikaavauslinjan, ja keskittyvänsä ydinliiketoimintaansa. Linja oli tehnyt traktoreiden runkoja AGCOn omistamalle Valtralle ja dieselmoottoreiden valuosia toiselle AGCOn yhtiölle, Sisu-Dieselille. Valimon 20 miljoonaa euroa maksanut laajennus valmistui vuonna 2008.


title: Rautpohjan tehdas

text: Metsolla on Rautpohjassa kaksi koepaperikonetta. Koneiden tarvitsema höyry tuotetaan Jyväskylän Energiantuotannon Savelan voimalaitokselta. Tehtaalla sijaitsee osittain luolatiloissa olevia toimintoja tunneleissa jotka on louhittuna tehtaan viereisen Vasikkavuoreen. Luolasto valmistui vuonna 1938. Vasikkavuoren päällä toimi myös tehtaan ammattikoulu. Tehdasalue rajoittuu Vasikkalampeen tehdasalueen länsipuolella. Alueen koko on 50 ha ja se käsittää valimon, paperikonetehtaan, hallintorakennukset, hammasvaihdetehtaan, levyhallin, koelaitoksen ja ammattikoulun.


title: Rautpohjan tehdas

text: Tykistä paperikoneisiin Valmet 50v


title: Istuminen

text: Istuminen on kehon asento, jossa yläruumiin paino kohdistuu pakaroille, istuinkyhmyille tai reisille ja jossa rinta on jokseenkin suorassa. Ihmisillä on useita erilaisia tapoja istua. Nykyään suuri osa töistä ja siirtymistä suoritetaan istuen.


title: Istuminen

text: Ryhti toimii hyvän niska- ja selkähoidon perustana. Huono ryhti voi johtua selkäkivuista, pahentaa jo olemassa olevaa kipua ja myös pitkittää sitä. Huono ryhti on myös osatekijänä kroonisissa päänsäryssä, purentaelimistön toimintahäiriöissä ja niskakivuissa. Monet ihmiset viettävät suuren osan päivästä istuen tai suorittaen tehtäviä, jotka vaativat eteenpäin kumartumista tai nostamista. Hyvän ryhdin perustana on ns. neutraali selkäranka. Neutraalissa selkärangassa kaularangassa ja toisaalta lannerangassa on notko eteenpäin (lordoosi), rintarangassa ja toisaalta ristiluun kohdalla taas taaksepäin (kyfoosi).


title: Istuminen

text: Selkänojallisessa tuolissa, jossa istuma-asento perustuu n. 90 asteen kulmaan lantiossa, luonnollinen lordoosi suoristuu. Normaalikasvuisen ihmisen lonkkanivel mahdollistaa vain noin 60 asteen taivutukseen. Loput 30 astetta keho mahdollistaa nojaamalla lantiota taaksepäin. Selkänoja pakottaa selän kuitenkin pystysuoraan ja selkäranka suoristuu. Seuraus on välilevyjen epätasainen kuormitus joka on selän terveydelle haitallinen.


title: Istuminen

text: Uusien tutkimuksien mukaan istuessakin esiintyvä liikkumattomuus on erittäin haitallista kehon toiminnalle. Suurimmat yksittäiset tekijät ovat aineenvaihdunnan hidastuminen eri kudoksissa ja lihaksissa liikunnan aikana syntyvien aineiden tuotannon tyrehtyminen. Heikentynyt aineenvaihdunta voi johtaa välilevyjen ja nivelien rappeutumiseen. Ruotsalaisen tutkijan Elin Ekblom-Bak:in mukaan istuminen on vaarallista aineenvaihdunnassa tapahtuvien välillisten muutoksien takia, jotka liikkumattomuus aiheuttaa. Koko kehon kattavan lihasliikunnan puutteellisuudella on nähtävästi suoria yhteyksiä ylipainoon, epätavalliseen glukoosi-ainenvaihduntaan, diabeetekseen, Metaboliseen oireyhtymään, sydän- ja verenkiertosairaudem riskiin, syöpään ja kuolleisuuteen riippumatta keski- tai korkeatehoisen liikunnan määrästä.


title: Istuminen

text: Monet fysioterapeutit ja lääkärit suosittelevat ratsatuksenomaista istumista tai välttämään 90 asteen istumakulmaa, vaikka se on ristiriidassa toimistotuolien standardin EN 1335 osien 1-3 kanssa. Tanskalainen lääkäri A.C. Mandal on julkaissut ratsastuksenomaisen istumisen eduista monta kirjoitusta ja kirjan.. Myös saksalainen ortopedi Hannes Schoberth kirjoitti 90 asteen istumakulman haitallisuudesta jo 1960-luvulla.


title: Istuminen

text: Istumisen terveysvaikutuksia tutkitaan yhä enemmän ympäri maailmaa. Aiemmin tätä ei ole tutkittu paljonkaan siitä huolimatta, että nykyajan ihmiset istuvat suurimman osan valveillaoloajastaan. Keskimäärin aikuinen istuu 9,3 tuntiä päivässä ja liikkuu vain 6,5 tuntia päivässä.


title: Istuminen

text: Tutkimustulokset viittaavat kaikki siihen, että pitkää yhtäjaksoista istumista pitäisi välttää. Kalustevamistajat ovat vastanneet tähän tarpeeseen luomalla aktiivista istumista mahdollistavia tuotteita.


title: Istuminen

text: Monimutkainen ongelmakimppu nimeltä istumaperäiset vaivat (SD, Sitting Disorders) ovat huonosti tiedostettuja, mutta tärkeitä terveys- ja tuottavuusvaikuttajia. Istumaperäiset vaivat aiheuttavat TULES-, verenkierto- ja sisäelinvaivoja. Istuja väsyy ja kokee epämukavuutta. Istumista ja sen vaikutuksia ei ole juuri tutkittu, vaikka usein istumme yli 13 tuntia päivässä. Fysiologiset seuraukset eri istumatavoista ovat kuitenkin todettavissa istujien kehoissa tai pääteltävissä fysiologian perusteiden pohjalta. Selkävaivat ovat tiedostetuimpia ja seurauksiltaan kalleimpia istumaperäisistä vaivoista mutta vain pieni osa noin 30 listatusta istumisperäisestä vaivasta.


title: Istuminen

text: Perinteinen istuminen aiheuttaa voimakasta lantion istuma-alueen litistymistä. Tämän tyyppinen tila korostuu pitkissä istumatyöjaksoissa, autoillessa tai lentomatkoilla. Puristuspaineen alainen lihas väsyy pian ja aiheuttaa puutumisen sekä verenkierron häiriöiden oireita. Istumaperäisiä vaivoja voidaan helpottaa oikeanlaisella ergonomialla, aktiivisella istumisella sekä staattisen istumisen vähentämisellä. Markkinoilta löytyy monenlaisia erikoisistuimia, joiden avulla istumatyötä tekevät saavat vähennettyä pitkäaikaisen istumisen haittavaikutuksia. Näitä ovat muun muassa Satulatuolit sekä erilaiset aktiivisuutta lisäävät keinuvat istuimet. Tutkimusnäyttö työpaikalla tehtävien toimenpiteiden vaikuttavuudesta istumisen vähentämiseksi on erittäin heikkolaatuista. Korkeussäädettävillä työpöydillä voitaneen vähentää istumista puolesta tunnista kahteen tuntiin per työpäivä, mutta tulos on erittäin epävarma koska se perustuu pieniin ja huonolaatuisiin tutkimuksiin.


title: Istuminen

text: Istumisen haitoilta ei pelasta edes liikunnan harrastus vapaa-ajalla.


title: Istuminen

text: Aktiivista istumista tukevat tuolit sekä muut istuimet vähentävät kehon kuormitusta pitkäkestoisessa istumatyöskentelyssä. Tällaisista istuimista vanhin ja yleisin esimerkki on perinteinen keinutuoli. Aktiiviset istuimet vähentävät staattista jännitystä keinumalla ja mukailemalla istujan liikkeitä parantaen samalla ryhdin ylläpitoon tarvittavien lihaksien liikkeitä. Lihaksiston jatkuva liike parantaa verenkiertoa ja ehkäisee nikamiin kohdistuvaa painetta.


title: Istuminen

text: Aktiivisten istuinten liike voi suuntautua eteen, taakse, sivulle tai ne voivat tarjota jopa 360 astetta keinuvan alustan istumiselle.


title: Istuminen

text: Tutkimusten mukaan aktiivinen istuminen ei kuitenkaan välttämättä riitä kumoamaan istumiseen liitettäviä haittavaikutuksia, sillä pitkäaikainen istumistyö millä tahansa istuimella yksipuolisissa asennoissa kuluttaa nikamia, jänteitä ja lihaksia.


title: Eskimokuiri

text: Eskimokuiri ("Limosa haemastica") on pohjoisamerikkalainen kahlaaja, jonka elintavat tunnetaan huonosti.


title: Eskimokuiri

text: Linnun pituus on noin 37–42 cm ja paino 300 g. Sen höyhenpuku on ruskeankirjava, alapuolelta kuparinpunertava, nokka on pitkä, kärjestään tumma ja tyvestä punertava ja hieman ylöspäin kaareva. Koivet ovat pitkät ja tummat. Pyrstö on musta, yläperä valkoinen ja siivellä näkyy lennossa mustavalkea kuvio.